Exco Kelantan positif COVID-19

KOTA BHARU, 20 Februari- EXCO negeri Kelantan, Dr Izani Husin disahkan positif COVID-19.  Pejabat Pengerusi Jawatankuasa Kerajaan Tempatan, Perumahan dan Kesihatan Negeri Kelantan menerusi satu kenyataan memaklumkan, Dr Izani kini dirawat di Hospital Raja Perempuan Zainab II, Kota Bharu, sejak Selasa lalu. Kenyataan itu juga mengingatkan supaya orang ramai agar terus patuh terhadap prosedur operasi standard (SOP) yang ditetapkan demi kebaikan bersama.  Jangkitan COVID-19 di Kelantan semalam mencatatkan 1,722 kes dan daripada jumlah itu, 1,706 adalah bagi kategori satu serta dua atau 99.07 peratus.  Bagi kategori tiga, empat dan lima pula sebanyak 16 kes atau 0.93 peratus.Selain itu, kadar kebolehjangkitan atau R-naught COVID-19 bagi Kelantan adalah 1.34.


PM mahu gaji minimum RM1,500 dilaksanakan secara holistik

KUALA LUMPUR, 19 Februari - Kerajaan sedang melaksanakan sesi libat urus dengan semua pihak termasuk para majikan berhubung pelaksanaan gaji minimum RM1,500.Langkah tersebut bagi membolehkan ia dilaksanakan secara holistik.Perdana Menteri, Datuk Seri Ismail Sabri Yaakob berkata Kementerian Sumber Manusia (KSM) telah mengadakan perbincangan dengan pelbagai pihak terutama dalam memastikan hasrat gaji minima itu mengambil kira pertimbangan secara menyeluruh.Antaranya dengan Kongres Kesatuan Pekerja Dalam Perkhidmatan Awam (CUEPACS) dan majikan.Perdana Menteri juga menafikan bahawa kerajaan melindungi majikan kerana dalam usaha meningkatkan gaji minima, terdapat syarikat khususnya berskala kecil yang tidak mampu."Insya-Allah kita prihatin tentang kos sara hidup hari ini yang mungkin perlukan peningkatan, tapi kita tak nak juga oleh kerana peningkatan itu, Perusahaan Kecil Dan Sederhana dan sebagainya tak mampu dan akhirnya buang pekerja, jadi tujuan kita untuk membantu pekerja, akhirnya mereka dibuang kerja kerana majikan tak mampu nak bayar gaji, jadi kita akan tengok pertimbangan keseluruhan, kepentingan pekerja dan juga pandangan majikan," katanya kepada pemberita selepas merasmikan Karnival Jamin Kerja Keluarga Malaysia 2022 di Pusat Konvensyen Kuala Lumpur (KLCC), di sini.


Inisiatif Jamin Kerja Keluarga Malaysia bakal sedia peluang pekerjaan lebih menyeluruh - PM

KUALA LUMPUR, 19 Februari - Inisiatif Jamin Kerja Keluarga Malaysia dilancarkan hari ini bagi mendukung matlamat menurunkan kadar pengangguran di negara ini.

Perdana Menteri, Datuk Seri Ismail Sabri Yaakob berkata Inisiatif Jamin Kerja Keluarga Malaysia membuka tirai bagi tahun ini dengan menawarkan lebih 12,000 peluang kerja daripada 50 majikan pelbagai industri.Dengan bertemakan “Keluarga Malaysia, Makmur Sejahtera”, inisiatif tersebut bakal menyediakan 600,000 peluang pekerjaan tahun ini dengan melibatkan peruntukan sebanyak RM4.8 bilion.Ia merangkumi tiga program utama iaitu Insentif Penggajian, Inisiatif Latihan dan Penempatan Jangka Pendek serta Program Latihan dan Peningkatan Kemahiran.  "Program Jamin Kerja juga akan memberi tumpuan kepada usaha merangsang para majikan untuk membuat pengambilan pekerja, terutamanya dalam kalangan individu yang tidak aktif bekerja seperti golongan penganggur, golongan rentan seperti orang kurang upaya (OKU), bekas banduan, warga emas dan golongan wanita menganggur bagi tempoh berpanjangan, untuk memastikan tiada golongan dipinggirkan," katanya ketika berucap sempena Majlis Pelancaran Inisiatif Jamin Kerja di Pusat Konvensyen Kuala Lumpur (KLCC), di sini.  Menurut Ismail, insentif turut diberikan kepada majikan yang mengambil tenaga kerja tempatan bagi mengisi jawatan yang kebiasaannya dilakukan oleh pekerja asing ataupun pegawai dagang.  Majikan yang layak akan menerima bantuan kewangan antara 20 hingga 40 peratus daripada gaji kasar maksimum pekerja iaitu sebanyak RM10,000 bagi tempoh setahun.

Dalam pada itu, Perdana Menteri mengharapkan penglibatan aktif daripada semua pihak bagi menggalakkan lebih ramai pelajar dan graduan baharu mendaftar dengan Portal MYFutureJobs.Ini termasuk pelbagai institusi daripada Kementerian Pengajian Tinggi, Kementerian Pendidikan dan Majlis Pendidikan Teknikal dan Latihan Vokasional (TVET). " Langkah ini akan membolehkan mereka peka dengan peluang kerjaya dan perkhidmatan pekerjaan lain yang ditawarkan seperti kaunseling kerjaya, karnival kerjaya dan sesi temu duga terbuka bersama majikan, pencari kerja yang ingin mendapatkan perkhidmatan padanan pekerjaan juga kini boleh menghadirkan diri terus ke pusat-pusat MYFutureJobs di seluruh negara, " kata beliau. Portal MYFutureJobs kini menempatkan 465,379 pencari kerja dengan pekerjaan baharu, manakala kira-kira 57,791 orang perantisan yang terdiri daripada golongan pelajar dan graduan telah berjaya mendapatkan pekerjaan.Ismail Sabri turut memaklumkan RM20.34 bilion telah disalurkan bagi membantu lebih 350,000 majikan di seluruh negara menerusi Program Subsidi Upah.Inisiatif ini telah berjaya membantu 2.95 juta pekerja kekal dalam sektor pekerjaan, sekali gus mengurangkan kadar pengangguran dan merancakkan semula pasaran buruh negara."Bagi mengurangkan jurang ketidakpadanan pekerjaan dengan kelayakan pencari kerja, saya menyeru pihak industri untuk melaksanakan strategi pengambilan pekerja yang lebih baik dengan mengambil kira perubahan sosial termasuk suasana pekerjaan yang lebih fleksibel agar padanan yang lebih baik dapat diwujudkan." Majikan juga perlu lebih kreatif dalam memberi jaminan pekerjaan yang baik kepada para pekerja supaya mereka kekal bersama majikan tersebut," tambah beliau.


Guru diminta tidak pilih bersara awal akibat tekanan COVID-19

IPOH, 18 Februari- Guru-guru di Perak diminta tidak memilih bersara awal akibat tekanan disebabkan COVID-19.  Perkara itu disuarakan Menteri Besar Perak, Datuk Saarani Mohamad berhubung laporan terdapat guru di negeri itu yang hilang fokus akibat wabak berkenaan. Beliau menegaskan perkara itu tidak sepatutnya berlaku berikutan peranan guru sebagai ejen perubahan kepada masyarakat.  "Kalau cikgu yang masih ada tenaga, jangan dia menggunakan perkataan dia berhenti kerana COVID, sebab itu akan memusnahkan semangat orang ramai sebab cikgu ni pemimpin, cikgu ni 'motivator' jadi cikgu-cikgu tidak boleh ada ayat itu. Dia mesti mengajak masyarakat untuk melawan COVID," ujar beliau selepas melancarkan Smart G-Tuisyen dan Program Makanan Percuma Pelajar SPM, SVM, STPM dan STAM 2021.Tambah beliau, pihaknya masih belum mempunyai jumlah sebenar guru yang memohon untuk berhenti disebabkan wabak COVID-19.


Memorandum Jemaah Menteri berhubung isu berkaitan DNB dibentang awal Mac - Annuar

PUTRAJAYA, 18 Februari - Kementerian Komunikasi dan Multimedia (KKMM) dan Kementerian Kewangan akan membentangkan Memorandum Jemaah Menteri berhubung isu berkaitan Digital Nasional Berhad (DNB) pada awal bulan depan.Menteri Komunikasi dan Multimedia, Tan Sri Annuar Musa berkat, isu itu perlu diselesaikan segera bagi memastikan gerak kerja projek pelaksanaan perkhidmatan 5G negara berjalan lancar.

"Sekarang ini tentang kedudukan DNB dan status rangkaian tunggal yang menjadi perdebatan perlu diselesaikan segera."Jika dibiarkan berlarutan, isu-isu yang berkaitan dengan polemik itu akan menjejaskan program pelaksanaan 5G yang merupakan faktor utama kepada rangka tindakan digital ataupun Malaysia Digital," kata Annuar dalam sidang media Majlis Apresiasi Sukarelawan Program Operasi Bantu Hingga Selesai (Ops Bahis) di sini.Terdahulu, Kementerian Kewangan dan DNB digesa tampil memberi penjelasan terperinci kepada Kabinet dan rakyat berhubung pelbagai persoalan berkaitan pelaksanaan teknologi 5G.Ini termasuk rasional memberi mandat kepada DNB dan Ericsson untuk memonopoli penyediaan perkhidmatan 5G di Malaysia.


Mayat peniaga dikhuatiri lemas, ditemukan

BESUT, 17 Februari- Seorang peniaga yang dikhuatiri hilang selepas kenderaan yang dinaiki bersama isteri terjunam dalam Sungai Tembila,Besut, Terengganu, ditemukan lemas.  Mayat Shukri Wahab, 52 tahun ditemukan selepas lebih 36 jam mangsa dilaporkan hilang. Penolong Pengarah Operasi Jabatan Bomba dan Penyelamat Terengganu, Muhammad Basri Kamarazaman berkata mayat mangsa ditemui tersangkut pada pukat oleh penduduk kampung pada jarak enam kilometer dari lokasi mangsa dilaporkan jatuh.  "Mayat mangsa telah di bawa ke Unit Forensik Hospital Besut untuk tindakan lanjut," katanya. Dalam kejadian kira-kira 6.00 pagi semalam kenderaan dinaiki Shukri bersama isteri Azizah Mohamad Yusof,51 tahun ditemui berpaut pada sebatang pokok di tebing sungai kira-kira 500 meter dari lokasi kejadian sekitar jam 9.25 pagi. Bagaimanapun, isteri mangsa, berjaya diselamatkan selepas tersangkut dan bergayut di pokok di tepi sungai.


Agensi wilayah capai usia 50 tahun perlu tampil kelainan- Mahdzir Khalid

KOTA TINGGI, 17 Februari- Semua agensi wilayah di bawah Kementerian Pembangunan Luar Bandar (KPLB) yang telah mencapai usia 50 tahun, disaran merangka strategi baharu sekali gus melakukan pembaharuan seiring dengan peredaran zaman.Menterinya, Datuk Seri Mahdzir Khalid berkata agensi wilayah seperti Lembaga Kemajuan Johor Tenggara (KEJORA) contohnya, perlu mencari idea-idea baharu untuk dilaksanakan dalam kawasan masing-masing seperti memberikan fokus dalam menambah baik capaian internet.“Sekarang ini kita lihat, dari segi capaian internet di sesuatu wilayah itu, ia berada di tahap mana? Itu mungkin boleh jadi salah satu fokus kita. Dulu kita fokus buat rumah, tetapi sekarang banyak permintaan mengenai 'connectivity'."Semua agensi wilayah dah capai usia 50 tahun dah sudah sampai masa mereka fikirkan apakah pelan untuk 50 tahun seterusnya," katanya pada sidang media sempena lawatan kerjanya ke wilayah KEJORA di Kota Tinggi.Justeru katanya sesi pemukiman agensi-agensi wilayah dan kementerian perlu diadakan bagi mencambah idea sekali gus membuat perancangan secara bersama.


Peruntukan RM3.45 juta, pelaksanaan Smart G- Tuisyen dan Program Makanan Percuma di Perak

IPOH, 17 Februari- Sebanyak RM3.45 juta diperuntukkan kepada Jabatan Pendidikan Negeri Perak bagi melaksanakan Smart G- Tuisyen dan Program Makanan Percuma kepada pelajar yang akan menduduki peperiksaan awam di bawah inisiatif Tuisyen Cikgu Saarani.Menteri Besar, Datuk Seri Saarani Mohamad berkata inisiatif kerajaan negeri bersama enam syarikat berkaitan kerajaan (GLC), memberi tumpuan dalam membantu pelajar dari golongan keluarga B40 dan M40. Antara GLC yang terlibat adalah Perbadanan Pembangunan Pertanian Negeri Perak sebanyak RM1 juta, Lembaga Air Perak (RM750,000) Perbadanan Menteri Besar Perak (RM700,000), Perbadanan Setiausaha Kerajaan Negeri Perak (RM500,000), dan Perbadanan Kemajuan Negeri Perak (RM100,000).'Inisiatif ini secara tidak langsung akan memberikan manfaat kepada 33,119 orang murid di seluruh negeri Perak selama 20 hari sebelum mereka mengambil SPM pada 20 Mac nanti yang turut melibatkan murid-murid sekolah tahfiz seramai 232 orang murid."Program ini juga memberi tumpuan membantu murid atau pelajar berprestasi sederhana dengan meningkatkan potensi dan keupayaan mereka dalam akademik," katanya.Beliau bercakap kepada pemberita selepas melancarkan Smart G- Tuisyen dan Program Makanan Percuma Pelajar SPM, SVM, STPM dan STAM 2021  di bawah inisiatif Tuisyen Cikgu Saarani di Ipoh.Hadir sama, Exco Pendidikan, Pengajian Tinggi dan Sumber Manusia, Ahmad Saidi Mohamad Daud.Saarani berkata kesemua inisiatif yang dilaksanakan kerajaan negeri adalah bagi memastikan setiap pelajar  mempunyai hak yang sama untuk belajar dalam persekitaran pembelajaran dan pengajaran tanpa halangan  tidak kira di bandar mahu pun luar bandar.


MED4IRN bangunkan Pelan Hala Tuju Robotik Negara, tingkat produktiviti negara- PM

KUALA LUMPUR, 17 Februari- Pelan Hala Tuju Robotik Negara (NRR) akan dibangunkan dalam usaha mengarusperdanakan penggunaan teknologi robotik seterusnya meningkatkan produktiviti negara.Perdana Menteri, Datuk Seri Ismail Sabri berkata, pelan itu dijangka mampu mengurangkan kebergantungan kepada tenaga buruh asing dan meminimumkan pengaliran mata wang ke luar negara"Kepadatan robot di Malaysia bagi setiap 10,000 pekerja pada 2019 adalah 55 unit dan sasarannya adalah 195 unit bagi setiap 10,000 pekerja pada 2030," katanya dalam kenyataan selepas mempengerusikan mesyuarat pertama Majlis Ekonomi Digital dan Revolusi Perindustrian Keempat Negara (MED4IRN) bagi 2022, hari ini secara dalam talian yang turut dihadiri menteri, ketua jabatan dan agensi berkaitan.Menerusi kenyataannya juga, kerajaan akan menubuhkan satu Pasukan Petugas Projek Pemangkin MyDIGITAL."Mesyuarat bersetuju menubuhkan Pasukan Petugas Projek Pemangkin MyDIGITAL untuk memilih projek yang sesuai dan memantau pelaksanaan yang merupakan kerjasama antara sektor awam dan swasta (public-private partnership)."Projek Pemangkin akan dibiayai oleh sektor swasta dan kerajaan akan memainkan peranan sebagai pemudahcara. Antara contoh projek pemangkin adalah pertama, perubatan pintar menyasarkan penubuhan hospital yang menggunakan teknologi 5G bagi meningkatkan taraf penjagaan kesihatan rakyat."Kedua, projek Bandar Pintar, menyasarkan pelbagai kes kegunaan (use cases) berguna bagi memastikan kelestarian kehidupan yang lebih bermakna," katanya.Ismail Sabri berkata, mesyuarat turut sedar mengenai kemajuan dan pencapaian beberapa inisiatif yang dijalankan sebelum ini.Melalui Pelan Jalinan Digital Negara (JENDELA), sebanyak 1.89 juta premis baharu yang diliputi dengan capaian gentian optik dan 1,189 menara 4G baharu telah dibina dari September 2020 hingga Disember 2021.Jelasnya, di bawah Fasa 1, sebanyak 6.85 juta premis diliputi dengan capaian gentian optik dan liputan 4G di kawasan berpenduduk mencatatkan 95 peratus setakat 31 Disember 2021.Selain itu, Digital Nasional Berhad (DNB) juga telah memulakan akses kepada rangkaian borong 5G di mana sebanyak 500 tapak 5G telah diaktifkan setakat 31 Disember 2021 di Wilayah Persekutuan Putrajaya, Cyberjaya dan Kuala Lumpur.DNB menyasarkan 3,500 tapak (bersamaan 36% liputan di kawasan berpenduduk) pada penghujung tahun 2022."Melalui program Pemerkasaan Pendigitalan Usahawan Kecil (PUPUK), sebanyak 883 Pusat Ekonomi Digital Keluarga Malaysia (PEDi) sedang beroperasi manakala 28 lagi akan beroperasi menjelang 31 Mac 2022 di seluruh Malaysia. Inisiatif ini menyediakan akses internet kolektif serta program keusahawanan kepada masyarakat setempat," katanya.Ismail Sabri berkata keberhasilan MyDIGITAL akan menjadi penentu kejayaan pendigitalan Keluarga Malaysia seperti diharapkan menjelang 2030.


KKM perkenal akta baharu larang aktiviti merokok untuk 'Generation End Game'

KUALA LUMPUR, 17 Februari- Kementerian Kesihatan (KKM) akan membawa satu akta baharu untuk melarang aktiviti merokok dan pemilikan sebarang produk merokok termasuk vape kepada generasi lahir selepas 2005 yang dikenali sebagai ‘Generatian End Game’.

Menteri Kesihatan, Khairy Jamaluddin berkata pengambilan tembakau merupakan faktor risiko paling penting untuk kejadian kanser dan menyumbang kepada 22% kematian akibat kanser dan anggaran kos untuk merawat penyakit kanser paru-paru akibat merokok adalah sebanyak RM132.7 juta.

“Satu pertiga daripada kematian akibat kanser adalah dikaitkan dengan lima amalan cara hidup berisiko iaitu; pengambilan tembakau (termasuk merokok), berat badan berlebihan, pengambilan alkohol secara berlebihan, kurang pengambilan sayur-sayuran dan buah-buahan, serta tidak aktif secara fizikal,” katanya pada Majlis Perasmian Hari Kanser Sedunia 2022 hari ini.

Beliau juga berharap perlaksanaannya akan mengurangkan jumlah perokok baharu dan seterusnya akan tiba satu masa, tiada lagi perokok di Malaysia.

Dalam perkembangan sama, Khairy berkata kajian menunjukkan 30% hingga 50% punca kanser boleh dicegah dengan pembudayaan hidup sihat.

Justeru, promosi-promosi kesihatan adalah penting sebagai langkah agar orang ramai cenderung ke arah pembudayaan hidup sihat dalam mengurangkan risiko. Promosi pembudayaan hidup sihat juga adalah salah satu teras utama dalam Agenda Nasional Malaysia Sihat yang dilaksanakan KKM sejak tahun lalu.

Selain itu, Khairy berkata pengesanan awal dan rawatan serta peningkatan akses kepada penjagaan pesakit juga menjadi keutamaan kerajaan.

“Kita harus menerima hakikat bahawa jurang penjagaan kanser memang wujud di seluruh dunia termasuk di negara kita. Semua rakyat sepatutnya menerima penjagaan serta rawatan termasuk maklumat berkaitan kanser yang saksama dengan orang lain,” katanya.

Atas perkara itu, Khairy mahu perkhidmatan Radioterapi dan Onkologi merupakan komponen utama dalam rawatan kanser perlu dipertingkatkan terutamanya dari aspek kepakaran dan akses.

“Saya tahu kebanyakkan perkhidmatan tertumpu di pusat pusat bandar dan sukar untuk dicapai oleh pesakit yang tinggal jauh dari bandar atau pedalaman. Perkhidmatan ini juga tidak mudah dicapai bagi mereka yang berpendapatan rendah,” tambahnya.

Ketika ini masa ini Malaysia hanya mempunyai 128 orang Pakar Onkologi; di Kementerian Kesihatan 36 orang, di Hospital Universiti 14 orang dan 78 orang di hospital swasta. Tujuh orang sedang menunggu untuk diwartakan sebagai pakar.

Selain itu dari 36 Pusat Rawatan Kanser yang ada di seluruh negara, hanya enam di bawah Kementerian Kesihatan iaitu Hospital Kuala Lumpur, Institut Kanser Negara, Hospital Sultan Ismail di Johor, Hospital Pulau Pinang, Hospital Likas di Sabah dan Hospital Umum Sarawak. Manakala Selebihnya adalah di hospital universiti (4) dan swasta (27).

Ketika ini KKM belum mempunyai Pusat Rawatan Kanser di Utara dan Pantai Timur. Pesakit-pesakit dari Pantai Timur perlu ke Kuala Lumpur atau ke Hospital Universiti Sains Malaysia (HUSM) untuk mendapatkan rawatan.

Sementara bagi pesakit-pesakit dari Utara, Hospital Pulau Pinang hanya mempunyai tenaga kepakaran tetapi tidak mempunyai perkhidmatan radioterapi, justeru perlu menyumber keluarkan rawatan radioterapi ke hospital swasta.

Selain itu, perkhidmatan Radioterapi dan Onkologi, Perkhidmatan Rehabilitasi dan Penjagaan Paliitif juga belum mencukupi dan perlu dipertingkatkan.

Hari Kanser Sedunia yang diadakan pada 4 Februari setiap tahun bertujuan untuk meningkatkan kesedaran tentang kanser dan seterusnya menggalakkan pencegahan, pengesanan serta rawatan kanser.

Tahun ini, tema dipilih adalah “Close the Care Gap” atau “Rapatkan Jurang Penjagaan Kanser”.


Kes kanser di negara ini meningkat, penyebab kematian kedua tertinggi selepas penyakit jantung

PUTRAJAYA, 17 Februari- Kementerian Kesihatan Malaysia KKM melaporkan peningkatan kes kanser sebanyak 11% merangkumi 115,238 kes bagi tempoh 2012-2016 berbanding 103,507 kes bagi tempoh 2007-2011 dengan anggaran 1 daripada 10 lelaki dan 1 daripada 9 wanita berkemungkinan akan mendapat penyakit tersebut.Menteri Kesihatan, Khairy Jamaluddin berkata kematian akibat kanser merupakan sebab utama kematian di hospital-hospital swasta iaitu 34.95% dan sebab kematian keempat di hospital KKM iaitu 11.56%. "Kanser juga merupakan antara 10 sebab utama kemasukan ke hospital di kedua-dua hospital, baik KKM mahupun swasta. "Penerbitan Perangkaan Sebab Kematian di Malaysia 2021 oleh Jabatan Perangkaan Malaysia menunjukkan pada tahun 2020, apabila jumlah semua kematian akibat kanser digabungkan, ia menyumbang sebanyak 14.8% daripada keseluruhan kematian, menjadikan kanser sebagai penyebab kematian kedua penting selepas penyakit jantung Ischemic Heart Disease iaitu 17%," kata Khairy semasa berucap merasmikan sambutan Hari Kanser Peringkat KKM secara maya hari ini.

Tambah Khairy, tiga jenis kanser yang paling kerap berlaku di Malaysia dalam kalangan lelaki adalah kanser kolorektal atau usus besar sebanyak 16.9%, diikuti kanser paru-paru 14.8% dan kanser prostat (8.1%). Manakala, dalam kalangan wanita pula adalah kanser payudara sebanyak 33.9% dikuti dengan kanser kolorektal (10.7%) dan kanser serviks (6.2%).Sementara itu, kadar kelangsungan hidup relatif bagi pesakit-pesakit kanser setelah lima tahun menghidap penyakit tersebut adalah 11.0% untuk kanser paru-paru, 51.1% kanser kolorektal, 51.6% kanser serviks, 66.8% kanser payudara dan 73% kanser prostat. "Tahap kanser semasa penyakit berkenaan dikesan menyumbang kepada kadar kelangsungan hidup pesakit-pesakit kanser. Sebanyak 63.7% dari keseluruhan kanser dikesan pada tahap lewat iaitu pada tahap III dan IV." kata Khairy.

(Khairy ketika berucap merasmikan Hari Kanser Sedunia 2022 di Auditorium Institut Kanser Negara)

Tambahnya, penyakit kanser yang dikesan lewat memerlukan kos rawatan yang tinggi dan peluang untuk sembuh yang lebih rendah berbanding sekiranya dikesan pada tahap awal.Ujar Khairy, kerjaaan perlu mengeluarkan belanja yang besar untuk merawat kanser. Pada tahun ini kerajaan memperuntukan RM136,993,700 untuk Perkhidmatan Radioterapi dan Onkologi. Jumlah tersebut tidak termasuk kos lain seperti pengimejan dan makmal untuk pengesahan diagnosa, pembedahan dan anesthesiologi, rehabilitasi serta perkhidmatan paliatif.


Empat fokus utama pastikan perkhidmatan awam kekal relevan

PUTRAJAYA, 17 Februari - Empat fokus utama perlu diberi penekanan dalam memastikan perkhidmatan awam terus kekal relevan, seiring pelbagai perubahan dan cabaran masa depan.Ketua Pengarah Perkhidmatan Awam, Datuk Seri Mohd Shafiq Abdullah berkata setiap perubahan memerlukan pemangkin dan penjawat awam adalah pemangkin kepada perubahan itu."Untuk perkhidmatan awam menjadi organisasi yang terus kekal relevan, saya ingin mengajak semua penjawat awam untuk bersama-sama mencipta sejarah baharu berlandaskan empat fokus utama iaitu menyegar semula penjawat awam, landskap baharu organisasi awam, perkhidmatan awam kalis masa hadapan dan bergerak bersama ke hadapan," katanya ketika berucap pada Perhimpunan Khas Amanat Datuk Seri KPPA 2022, di sini hari ini.Mohd Shafiq berkata penjawat awam perlu mempunyai daya ketahanan yang tingi, anjal, tangkas dan berinovasi. Sifat ini perlu dilengkapi dengan nilai integriti yang tinggi."Setiap pegawai perlu memupuk nilai-nilai positif yang berupaya menjadi inspirasi kepada pihak lain dalam pelaksanaan amanah dan tanggungjawab. Mereka juga diperingatkan untuk mengambil inspirasi daripada tokoh-tokoh yang ternama, termasuklah past experiences yang boleh mendorong kita meningkatkan usaha dan tadbir urus yang baik. Perkhidmatan juga perlu disampaikan dalam bentuk dinamik dan tidak rigid, di samping memanfaatkan perkembangan teknologi semasa seperti platform digital selaras dengan inisiatif MyDigital," katanya.Tambah Mohd Shafiq, organisasi awam perlu efisien dan efektif termasuk meneliti dan mengkaji dari segi saiz, struktur dan fungsi organisasi sedia ada. Ini bagi memastikan tiada pertindihan dan seterusnya perkhidmatan yang disampaikan kepada rakyat adalah optimum.Ketua jabatan juga hendaklah sentiasa meneliti, mengkaji fungsi sedia ada dan melakukan proses rekayasa."Fungsi yang tidak lagi relevan hendaklah dijumudkan bagi membolehkan kita melaksanakan perkhidmatan dengan lebih berkesan berpaksikan objektif penubuhan organisasi itu sendiri," katanya.Beliau turut menyarankan agar pembangunan pekeliling dan peraturan dilaksanakan dengan lebih berhemah dan menyeluruh, mengambil kira input dan pandangan terutama pemegang taruh peraturan berkenaan.Tambahnya, penjawat awam perlu mengadaptasi semangat 'Keluarga Malaysia' yang inklusif di mana harus saling membantu memberikan perkhidmatan terbaik kepada rakyat dan seterusnya memajukan negara."Sekiranya kita ambil sifat tidak peduli terhadap kepentingan melaksanakan perubahan atau transformasi, perkhidmatan awam akan terjejas dan kita sebenarnya telah culas melaksanakan amanah," katanya.


Gelembung Pelancongan Antarabangsa Langkawi dilanjutkan sehingga sempadan negara dibuka

KUALA LUMPUR, 17 Februari- Gelembung Pelancongan Antarabangsa Langkawi (LITB) dilanjutkan sehingga sempadan negara dibuka.Perkara itu dipersetujui dalam Mesyuarat Kuartet Menteri COVID-19, 8 Februari lalu.Prosedur Operasi Standard (SOP) yang telah dikemaskini berkuatkuasa bermula semalam dan akan menjadi penanda aras terhadap SOP pembukaan sempadan.Berdasarkan kenyataan media oleh Menteri Pelancongan, Seni dan Budaya, Datuk Seri Nancy Shukri, antara perubahan SOP tersebut ialah pelancong yang telah menerima dos penggalak dibenarkan keluar dari Pulau Langkawi pada hari ke-5, jika ujian RT-PCR pada hari ke-4, negatif.Selain itu, kanak-kanak berumur 12 tahun dan ke bawah boleh melancong bersama ibu bapa yang telah divaksin tanpa perlu menunjukkan bukti vaksinasi.Penerbangan masuk melalui KLIA2 juga dibenarkan bermula 22 Februari 2022. Datuk Seri Nancy juga berharap keputusan tersebut akan disambut baik oleh pengunjung antarabangsa yang berhasrat untuk datang ke Malaysia melalui LITB pada masa ini.


Projek pengangkutan bersepadu Mekah sedia perkhidmatan bas pergi dan balik dari Masjidil Haram

KUALA LUMPUR, 17 Februari- Lembaga Diraja Kota Mekah melancarkan perkhidmatan percubaan projek bas Mekah yang menghubungkan Stesen Kereta Api Al-Haramain dan Stesen Bas Jabal Omar berhampiran Masjidil Haram.Jurucakap rasmi projek pengangkutan Lembaga Diraja Kota Mekah, Dr. Rayan Al-Hazmi berkata, projek itu yang dilancarkan pada Isnin, 14 Februari di Pusat Pengangkutan Bersepadu.Pusat Pengangkutan Bersepadu itu turut dilaksanakan di bawah lembaga diraja itu dan akan melancarkan 12 laluan berbeza meliputi seluruh Mekah. “Terdapat lebih 450 hentian bas melibatkan jalan utama dan jalan kecil di Mekah serta 400 bas merangkumi 240 bas biasa berkapasiti 85 penumpang dan 160 bas artikulasi berkapasiti 125 penumpang,” katanya menerusi klip video yang disiarkan portal dan aplikasi (Ask Makkah).Beliau menambah kata untuk menjamin keselamatan jemaah, terdapat empat stesen utama disediakan untuk mengangkut jemaah pergi dan balik dari Masjidil Haram. Pusat Pengangkutan Bersepadu Mekah berperanan menyelia keseluruhan operasi dan aktiviti sektor pengangkutan di Kota Mekah termasuk rangka kerja asas untuk tadbir dan urus sistem pengangkutan selain berusaha mencapai objektifnya meningkatkan kemudahan khidmat pengangkutan untuk penduduk dan pelawat. -BERNAMA


Hubungan akrab Malaysia-Brunei berada pada tahap membanggakan - Ismail Sabri

BANDAR SERI BEGAWAN, 16 Februari - Lawatan rasmi Perdana Menteri ke Brunei bukan sahaja mengeratkan lagi jalinan kerjasama kedua-dua negara, malah membawa hubungan sedia ada ke tahap lebih tinggi dan komprehensif.  Datuk Seri Ismail Sabri Yaakob menyifatkan, perbincangan beliau dengan Sultan Brunei Sultan Hassanal Bolkiah membuahkan hasil dan amat berjaya setelah kesepakatan dicapai membabitkan perkara-perkara berkepentingan bersama. Kunjungan kali pertama Ismail Sabri ke Brunei sejak dilantik menjadi Perdana Menteri, mencerminkan komitmen Malaysia untuk mengekalkan hubungan istimewa yang telah terjalin sejak tahun 1984.  Malah, hasil pertemuan empat mata Perdana Menteri dengan Sultan Brunei di Istana Nurul Iman, beberapa perkara telah mencapai kata sepakat termasuk mencari penyelesaian isu-isu yang tertangguh akibat wabak COVID-19.  “Alhamdullilah, lawatan rasmi pertama saya selama dua hari ke negara Brunei Darussalam berlangsung dengan baik dan sempurna… kunjungan ini amat berjaya,” kata Ismail Sabri pada sidang akhbar di akhir lawatan beliau sebelum berlepas pulang ke Malaysia.Selain itu, tumpuan utama adalah persetujuan secara dasar mengenai Laluan Perjalanan Vaksin (VTL) antara Malaysia-Brunei.  Kata sepakat dicapai oleh kedua-dua pemimpin untuk melaksanakan VTL udara dan darat secepat mungkin bagi memudahkan rakyat merentas sempadan.

Mengenai usaha memudahkan urusan rakyat merentas sempadan, Malaysia-Brunei telah menyatakan kesediaan untuk Pengiktirafan Bersama Sijil Vaksinasi dan integrasi sistem bagi aplikasi MySejahtera dan BruHealth.  Jika sebelum ini rakyat bagi kedua-dua negara mungkin berhadapan kekangan untuk mengemukakan maklumat atau pengesahan sijil vaksinasi melalui aplikasi tersebut, namun menerusi inisiatif ini akan memudahcara perjalananrakyat secara timbal balas, terutama mereka yang berulang-alik merentas sempadan.  Pertemuan turut menyentuh mengenai Projek Lebuh Raya Trans-Borneo (Malaysia-Brunei). Lebuhraya Trans Borneo adalah sistem rangkaian jalan raya utama menghubungkan Kalimantan (Indonesia), Sarawak dan Sabah (Malaysia) serta Brunei. Kedua-dua negara bersetuju meneruskan rundingan dan konsultasi dalam meneliti serta memutuskan cadangan projek antara Malaysia-Brunei yang meliputi dua fasa.Fasa satu iaitu pembinaan kini berada pada tahap 77%, manakala bagi fasa kedua pula akan melibatkan Brunei dalam dua segmen.  Tidak terkecuali, usaha-usaha menetapkan penandaan persempadanan turut dipersetujui. Dalam tempoh 11 tahun, hanya 87.27 kilometer daripada 528.45 kilometer sempadan darat atau 17 peratus yang sudah disusun dan ditanda, daripada jumlah itu hanya 34.15 kilometer yang dimuktamadkan. Sehubungan itu, mesyuarat pertama Jawatankuasa Bersama Persempadanan Darat yang dipersetujui pada tahun 2011 di peringkat pegawai kanan, akan diadakan pada kadar segera.  Tidak hanya tertumpu kepada perkara berkepentingan bersama, malah perbincangan turut mengetengahkan isu-isu serantau termasuk situasi di Myanmar dan Laut China Selatan.  Dalam lawatan itu juga, Ismail Sabri turut menjemput Sultan Brunei ke Rundingan Pemimpin Tahunan (ALC) ke-24 yang akan berlangsung di Kuala Lumpur.  Lawatan rasmi dua hari Perdana Menteri ke Brunei melabuhkan tirainya semalam."Hubungan akrab antara Malaysia dan Brunei yang kini berada pada tahap yang membanggakan." kata Perdana Menteri.


Lawatan PM Ismail Sabri bukti hubungan akrab Malaysia - Brunei

KUALA LUMPUR, 16 Februari - Hubungan dua hala Malaysia dan Brunei sentiasa akrab dan terus diperkukuhkan lagi menerusi lawatan dua hari Perdana Menteri Datuk Seri Ismail Sabri Yaakob ke Brunei bermula Isnin.Menteri Luar, Datuk Seri Saifuddin Abdullah menerusi akaun Twitternya berkata lawatan Ismail Sabri telah membantu mengukuhkan lagi kerjasama yang telah sekian lama terjalin antara kedua-dua negara.“Kedua-dua negara telah bersetuju untuk meningkatkan kerjasama ke arah pemulihan ekonomi dan pengurusan COVID-19, termasuk mewujudkan Laluan Perjalanan Bervaksin (VTL) melalui udara,” ciapnya.

Pelaksanaan VTL udara dan darat serta pengiktirafan sijil vaksinasi digital MySejahtera dan BruHealth, dua perkara utama yang diputuskan semasa lawatan rasmi dua hari itu. Perjanjian yang dicapai hasil perbincangan antara Ismail Sabri dan Sultan Brunei Sultan Hassanal Bolkiah itu bakal melegakan rakyat kedua-dua negara selain membantu memulihkan sektor ekonomi.Buat masa ini terdapat lebih 25,000 rakyat Malaysia menetap di Brunei, terdiri golongan profesional, pelajar dan yang bekerja di negara ini serta rakyat Sarawak, khususnya di kawasan sempadan yang berulang-alik ke Brunei.Lawatan rasmi Ismail Sabri ke Brunei adalah yang pertama sejak dilantik sebagai perdana menteri Ogos lepas. -BERNAMA


KPKT wujudkan 'war room', selesai isu kelewatan projek perumahan

MARAN, 16 Februari- Kementerian Perumahan dan Kerajaan Tempatan (KPKT) mewujudkan 'war room' khusus bagi mendepani isu berkaitan perumahan, khususnya membabitkan projek sakit serta kelewatan pemaju menyiapkan projek.Timbalan Menterinya, Datuk Seri Dr Ismail Abdul Muttalib, berkata pendekatan ini melalui pelan mitigasi agar isu terbabit dapat diselesaikan segera dengan langkah terbaik.Jelasnya, inisiatif itu bukan sekadar membabitkan semua projek perumahan di bawah seliaan KPKT seperti PR1MA, Perumahan Penjawat Awam Malaysia (PPAM) dan Syarikat Perumahan Negara Berhad (SPNB), malah turut meliputi pemaju swasta."Kita tidak menafikan memang ada projek-projek yang lewat di dalam kementerian ni bahkan melalui kementerian baru ni kita telah menubuhkan war room khusus untuk melihat bagaimana, apakah masalah yang dihadapi oleh projek- projek lewat ini bukan sahaja di PRIMA ,malah di SPNB ,dan juga Jabatan Perumahan Negara ."Melaluinya, kita akan melihat semua isu perumahan secara menyeluruh. Apa juga isu berkait perumahan yang menyebabkan ia 'sakit', lewat atau terbengkalai secara terbuka dan telus akan diteliti."KPKT perlu mencari pendekatan yang lebih fokus serta strategik dan pelan 'war room' ini diyakini akan memberi impak positif dalam membela pembeli," ulasnya.Beliau berkata demikian pada program Back to School peringkat Parlimen Maran membabitkan 4,652 pelajar dari Dewan Undangan Negeri ( DUN) Luit, Chenor dan Kuala Sentul membabitkan keluarga B40 di Dewan Arena Tengku Muda, Maran.Mengulas isu kelewatan projek PRIMA, Ismail yang juga Ahli Parlimen Maran berkata, masalah utama dikenal pasti ialah kekangan kewangan dialami PRIMA pada 2017 hingga 2019 yang menyebabkan kelewatan dalam pembayaran."Sekiranya kontraktor asal gagal menyiapkan projek mengikut perjanjian, KPKT akan mencari kontraktor penyelamat bagi meneruskan projek demi rakyat."Bagaimanapun Pelan Rasionalisasi Projek Prima sudah dilaksanakan pada 2019 dan sehingga kini PRIMA tidak lagi lewat melunaskan bayaran kepada kontraktor," katanya.


Koperasi sektor peruncitan, bantu pengguna akses barang pada harga patut

LIPIS, 16 Februari- Koperasi bagi sektor peruncitan terbukti berjaya membantu Keluarga Malaysia menangani kos sara hidup.  Presiden Angkatan Koperasi Malaysia (Angkasa), Datuk Seri Dr Abdul Fatah Abdullah berkata ini kerana kebanyakan koperasi peruncitan menawarkan harga barangan lebih murah berbanding pasaran biasa. “Sehingga kini, terdapat sebanyak 13,428 koperasi berdaftar di seluruh negara dengan 60 peratus terdiri daripada koperasi dalam peruncitan serta penggunaan dan lebih 400 kedai yang diuruskan koperasi dengan menawarkan harga murah.“Kami yakin koperasi itu boleh berperanan membantu kerajaan meningkatkan ekonomi khususnya membantu dari segi kos sara hidup sekarang ini dan penyertaan koperasi di sektor peruncitan sekurang-kurangnya dapat membantu menyediakan produk pada kadar harga patut,”katanya.Beliau berkata demikian selepas merasmikan Mesyuarat Agung Tahunan ke-34 Pekebun Kecil Lipis di Lipis.Majlis itu dirasmikan oleh Ahli Dewan Undangan Negeri Padang Tengku, Datuk Mustapa Long yang mewakili Timbalan Menteri Satu, Kementerian Pembangunan Luar Bandar (KPLB), Datuk Seri Abdul Rahman Mohamad.Dalam pada itu, Suruhanjaya Koperasi Malaysia menerusi koperasi peruncitan berharap Kedai Harga Patut (KHP) dapat meningkatkan aksesibiliti kepada pengguna pada harga berpatutan.


Sultan Brunei sambut baik rundingan pelaksanaan VTL Malaysia-Brunei

BANDAR SERI BEGAWAN, 15 Februari- Sultan Brunei Sultan Hassanal Bolkiah menyambut baik rundingan cadangan pelaksanaan Laluan Perjalanan Vaksin (VTL) Malaysia-Brunei dan pengiktirafan bersama sijil vaksinasi.  Baginda percaya selain dapat melancarkan semula pergerakan rentas sempadan antara Brunei dan Malaysia, langkah itu akan menyumbang ke arah pemulihan ekonomi kedua-dua negara.Baginda juga berharap kerjasama itu akan dapat diperluaskan khususnya dengan Sabah dan Sarawak dalam meningkatkan kesalinghubungan perdagangan.Sultan Hassanal bertitah dengan situasi wabak COVID-19 yang masih melanda dunia, Brunei dan Malaysia harus terus berganding bahu dalam memastikan kesejahteraan dan keselamatan rakyat terus terjamin."Alhamdulillah, kedua negara ini, kita terus berganding bahu dalam memastikan kesejahteraan dan keselamatan rakyat agar sentiasa terjamin, Beta menyambut baik perundingan dan pengikhtirafan bersama sijil vaksinasi COVID-19 serta penubuhan laluan perjalanan lengkap vaksin bagi melancarkan semula pergerakan rentas sempadan."Ini akan memberi keyakinan dengan pihak swasta untuk terus bergerak maju ke hadapan dan dalam fasa pemulihan COVID-19," titah baginda pada Majlis Santapan Rasmi di Istana Nurul Iman di sini.Majlis santapan itu diadakan selepas pertemuan empat mata antara Perdana Menteri Datuk Seri Ismail Sabri dan Sultan Hassanal sempena lawatan rasmi Ismail Sabri dan delegasi ke Brunei bermula Isnin."Hubungan akrab yang sekian lama terjadi antara kerabat diraja mahupun kerajaan serta rakyat kedua negara kita adalah keunikan yang unggul dari keistimewaan yang berpaksikan kesamaan agama, rumpun sejarah dan bahasa."Oleh itu adalah penting untuk terus menyemai hubungan yang saat bermakna ini demi memupuk persefahaman dan silatulrahim antara kita," titah baginda.Sementara itu, Ismail Sabri dalam ucapan balas berkata hubungan yang begitu erat antara Malaysia dan Brunei telah membuka peluang kerjasama kepada kedua-dua negara dalam pelbagai bidang yang bermanafaat bersama meliputi perdagangan, kesihatan, pertahanan dan pelancongan."Hubungan negara bersaudara ini tidak hanya terhad kepada hubungan di peringkat dua hala sahaja namun hubungan akrab rakyat kedua-dua negara turut berada pada tahap yang membanggakan," kata Perdana Menteri.Ini merupakan lawatan rasmi pertama Ismail Sabri ke Brunei selepas dilantik sebagai Perdana Menteri Ogos lalu.


Malaysia dan Brunei secara dasar setuju laksana VTL -PM

BANDAR SERI BEGAWAN, 15 Februari- Malaysia dan Brunei secara dasar bersetuju untuk melaksanakan Laluan Perjalanan Lengkap Vaksin (VTL) udara dan darat antara kedua-dua negara.Perdana Menteri, Datuk Seri Ismail Sabri Yaakob berkata, prosedur operasi standard SOP VTL tersebut akan diteliti kementerian berkaitan agar ia dapat dilaksana dengan kadar segera.Kesepakatan itu dicapai dalam pertemuan empat mata dengan Sultan Brunei, Sultan Hassanal Bolkiah di Istana Nurul Iman pada Selasa.Cadangan yang telah dipersetujui untuk VTL udara melibatkan penerbangan sebanyak empat kali seminggu antara Malaysia dan Brunei. Pada masa ini penerbangan antara Kuala Lumpur dan Bandar Seri Begawan hanya dua kali seminggu iaitu pada Rabu dan Jumaat kerana Brunei belum membuka sempadan negara itu berikutan pandemik COVID-19.Ismail Sabri berkata bagi tujuan itu, kementerian-kementerian yang berkaitan akan meneliti prosedur operasi standard (SOP) bagi melaksanakan inisiatif VTL tersebut."Saya minta menteri-menteri berkenaan untuk membincangkan perkara itu pada mesyuarat Kabinet esok agar ia dapat dilaksanakan segera... saya mahu ia disegerakan."Saya ada berjumpa dengan warga Malaysia di Brunei dan ada di antara mereka sudah tidak balik ke tanah air 2 tahun, sempadan ditutup, jadi dengan VTL ini disegerakan, maka mereka boleh balik ke Malaysia."Dari segi industri pelancongan pun dapat kita buka antara Malaysia dan Brunei, sebab itu saya kata sama ada darat atau udara sekali kalau tanya saya bila, kalau boleh secepat mungkin," katanya.Malaysia sebelum ini melaksanakan VTL dengan Singapura dan bersetuju untuk pelaksanaan inisiatif itu dengan Indonesia.Perdana Menteri berkata selain itu, Sultan Brunei juga sudah bersetuju berhubung pengiktirafan penggunaan MySejahtera dan BruHealth di kedua-dua negara bagi memudahkan integrasi sistem dan penggunaan oleh rakyat Malaysia dan Brunei.Katanya, kerjasama itu juga penting bagi melancarkan pergerakan rentas sempadan rakyat kedua-dua negara."Dengan pengiktirafan itu, MySejahtera dan BruHealth boleh digunakan di kedua-dua negara semasa berada di Brunei dan Malaysia," katanya.


Malaysia dan Filipina sepakat iktiraf sijil vaksinasi kedua-dua negara

PUTRAJAYA, 15 Februari– Kerajaan Malaysia dan Filipina semalam telah mencapai kata sepakat untuk saling mengiktiraf sijil vaksinasi lengkap COVID-19 negara masing-masing secara timbal balas.Kementerian Luar menerusi kenyataannya memaklumkan, pengembara dari Malaysia kini dibenarkan memasuki Filipina dengan menunjukkan bukti sijil vaksinasi digital lengkap dalam aplikasi MySejahtera mereka.“Sementara pengembara dari Filipina akan turut dibenarkan memasuki Malaysia dengan bukti sijil imunisasi yang lengkap dalam aplikasi negara jiran itu, VaxcertPH,” katanya dalam kenyataan itu.Bagaimanapun Wisma Putra berkata,kemasukan pengembara masih tertakluk kepada prosedur kuarantin dan protokol semasa yang ditetapkan oleh pihak berkuasa di kedua-dua negara itu.Persetujuan tersebut turut membolehkan Kedutaan Besar Malaysia di Manila membantu tujuh rakyat negara ini yang terkandas di Lapangan Terbang Antarabangsa Ninoy Aquino kelmarin.Wisma Putra berkata, pada dasarnya Malaysia mengiktiraf pengembara lengkap vaksin diluluskan di bawah senarai kecemasan Pertubuhan Kesihatan Sedunia (WHO).“Ini termasuk vaksin yang diberi kelulusan pihak berkuasa negara-negara tertentu tetapi isu pentauliahan sijil MySejahtera pula tertakluk kepada keputusan kerajaan negara itu,” katanya.


Inisiatif Perlis Pahdoi: RM60,000 disalurkan kepada 20 penerima golongan B40

BESERI, 15 Februari- Sebanyak RM60,000 disalurkan Kerajaan negeri di bawah program Perlis Pahadoi bagi meningkatkan taraf sosioekonomi 20 penerima daripada golongan B40 sekitar Beseri bagi tempoh Januari hingga semalam. Inisiatif Perlis Pahadoi menerusi pelbagai cabang perniagaan terutamanya menerusi polisi Perlis Bebas Niaga.Bantuan yang disalurkan berupa pelbagai bentuk peralatan yang boleh digunakan untuk memula dan mengembangkan perniagaan. Jumlah nilai barangan yang disalurkan kepada setiap penerima tidak melebihi nilai RM5,000.Menurut Exco Perlis yang juga ADUN Beseri, Ruzaini Rais, inisiatif menyalurkan bantuan dalam bentuk barangan dilihat sebagai perancangan jangka panjang khususnya buat penerima sumbangan agar ekonomi sentiasa stabil dan pendapatan diperolehi berterusan tanpa mengharapkan bantuan semata-mata. "Selain daripada mesin rumput dan mesin pemotong pokok ini, ada juga kita bagi alatan-alatan yang berkaitan untuk membuat kuih -muih macam bihun, mee dan mesin-mesin untuk mempercepatkan lagi proses pengeluaran produk –produk makanan tersebut," katanya. Ruzaini ditemui pemberita ketika menyerahkan sumbangan Kerajaan negeri berupa peralatan memotong rumput dan menebang pokok kepada seorang penerima di Beseri .Terdahulu, beliau turut menyerahkan sumbangan Jabatan Kebajikan Masyarakat (JKM) Perlis kepada dua penerima yang merupakan mangsa ribut 4 Februari lalu.


Semua tujuh rakyat Malaysia terkandas dibenar memasuki Filipina

KUALA LUMPUR, 14 Februari- Kesemua tujuh rakyat Malaysia yang terkandas di Lapangan Terbang Antarabangsa Ninoy Aquino akibat kelayakan vaksin COVID-19 digital mereka tidak diiktiraf pihak berkuasa Filipina sudah dibenarkan memasuki republik itu."Sukacita Wisma Putra memaklumkan bahawa tujuh rakyat Malaysia yang terkandas di Lapangan Terbang Antarabangsa Ninoy Aquino telah dibenarkan memasuki Filipina, berikutan tindakan pantas Kedutaan Malaysia di Manila. Kudos team @myembassymanila," ciap Kementerian Luar (Wisma Putra).Terdahulu, laporan menyatakan 13 rakyat Malaysia terkandas di lapangan terbang berkenaan, bagaimanapun, Wisma Putra mengesahkan jumlah sebenar ialah tujuh orang dan bukan seperti dilaporkan.Mereka tidak dibenarkan masuk ke republik itu dan dimaklumkan bahawa sijil vaksin digital Malaysia dalam aplikasi MySejahtera bukanlah bukti vaksinasi yang boleh diterima.Pengembara berkenaan memaklumkan kepada media Malaysia bahawa pasport mereka turut dirampas dan akan dihantar pulang pada Selasa, selain terpaksa menunggu di lapangan terbang kerana tiada kemudahan hotel disediakan.Laporan itu juga menyatakan Duta Malaysia ke Filipina telah bertemu pengembara berkenaan di lapangan terbang dan mengemukakan rayuan timbal balik vaksinasi, namun belum menerima maklum balas daripada pihak berkuasa Filipina. –BERNAMA


PM menghadap Sultan Brunei

BANDAR SERI BEGAWAN, 15 Februari- Perdana Menteri, Datuk Seri Ismail Sabri Yaakob hari ini menghadap Sultan Brunei Sultan Hassanal Bolkiah sempena lawatan rasmi dua harinya ke negara itu.Ismail Sabri yang ditemani isteri, Datin Seri Muhaini Zainal Abidin tiba di Istana Nurul Iman pada pukul 11.10 pagi.Turut berangkat pada majlis menghadap itu ialah Raja Isteri Pengiran Anak Saleha.Pada sesi menghadap itu, Perdana Menteri diiringi Menteri Luar, Datuk Seri Saifuddin Abdullah, Menteri Wilayah Persekutuan, Datuk Seri Shahidan Kassim dan Pesuruhjaya Tinggi Malaysia ke Brunei, Datuk Raja Reza Raja Zain Shah.Ismail Sabri kemudian mengadakan pertemuan empat mata kira-kira setengah jam bersama Sultan Hassanal Bolkiah.Pertemuan itu bagi membincangkan perkara berkepentingan bersama dengan keutamaan terhadap kesejahteraan rakyat.

Selesai pertemuan itu, Perdana Menteri dan delegasi diraikan pada Majlis Persantapan oleh Sultan Hassanal Bolkiah.Baginda berkenan menyampaikan titah, menzahirkan ucapan terima kasih baginda atas lawatan rasmi Perdana Menteri.  Ucapan balas disampaikan Perdana Menteri yang menyentuh mengenai hubungan dua hala antara Malaysia-Brunei. Ismail Sabri tiba di Brunei semalam bagi lawatan pertama beliau ke negara ini selepas dilantik sebagai Perdana Menteri pada Ogos lalu.


PM tiba di Brunei untuk lawatan rasmi 2 hari

BANDAR SERI BEGAWAN, 14 Februari- Perdana Menteri, Datuk Seri Ismail Sabri Yaakob tiba di Brunei sempena lawatan rasmi beliau selama 2 hari sehingga esok.Beliau tiba di Lapangan Terbang Antarabangsa Brunei pada pukul 8.30 malam diiringi isteri Datin Seri Muhaini Zainal Abidin.Ketibaan Datuk Seri Ismail Sabri disambut Pengiran Muda Mahkota Al-Muhtadee Billah dan Pengiran Anak Puteri Masna dalam Upacara Sambutan Rasmi.Sebaik tiba Lagu Negaraku dimainkan diikuti Lagu Kebangsaan Negara Brunei Darussalam.Perdana Menteri kemudian memeriksa barisan kawalan kehormat Angkatan Bersenjata Diraja Brunei.Deligasi dari Malaysia turut disertai Menteri Luar, Datuk Saifuddin Abdullah; Menteri Kanan Kerja Raya, Datuk Seri Fadillah Yusof dan Menteri Wilayah Persekutuan, Datuk Seri Shahidan Kassim.Esok beliau dijadual mengadakan pertemuan empat mata dengan Sultan Brunei, Sultan Hassanal Bolkiah di Istana Nurul Iman.Kedua-dua pemimpin akan mengambil peluang untuk menilai kemajuan kerjasama yang sedang dilaksana disamping mengukuhkan lagi hubungan dan kerjasama pasca COVID-19.Ia termasuk perbincangan mengenai cadangan mewujudkan aturan Laluan Perjalanan Vaksin (VTL) melalui udara Malaysia-Brunei, kerjasama dalam bidang diplomasi kesihatan, dan cadangan ke arah pengukuhan kerjasama ekonomi.


Purata isi rumah menurun, Malaysia dijangka berstatus negara menua 2030

SHAH ALAM, 14 Februari- Pertumbuhan penduduk tahunan dan purata isi rumah (IR) persendirian di Malaysia adalah pada kadar 1.7 peratus setahun berbanding 2.2 peratus pada tahun 2020.Menurut Menteri di Jabatan Perdana Menteri (Ekonomi) Datuk Seri Mustapa Mohamed, ia menunjukkan penurunan dalam tempoh 10 tahun berdasarkan Laporan Penemuan Utama Banci Malaysia 2020."Kadar pertumbuhan penduduk menunjukkan penurunan, yang ada kaitan dengan tahap kesuburan dan bilangan anak."Satu IR sekarang terdiri daripada emak, ayah dan tidak sampai dua orang pun (anak). Kadar pertambahan penduduk semakin berkurangan dengan purata bilangan anak satu keluarga hanya ada 3.8 orang," katanya.Beliau berkata demikian pada sidang media selepas Pelancaran Laporan Penemuan Utama Banci Malaysia 2020 oleh Perdana Menteri, Datuk Seri Ismail Sabri Yaakob di sini.Berdasarkan Laporan Penemuan Utama Banci Malaysia 2020 berkenaan, Selangor mencatat jumlah penduduk tertinggi iaitu 6.9 juta orang iaitu 21.6 peratus. Sementara Johor merupakan negeri kedua dengan jumlah penduduk 4.0 juta orang atau 12.4 peratus manakala Sabah berjumlah 3.4 juta orang atau 10.5 peratus. Wilayah Persekutuan Labuan pula mencatatkan jumlah penduduk terendah iaitu 95.1 ribu atau 0.3 peratus dan Perlis sebanyak 284.9 ribu atau 0.9 peratus. Pada sidang media sama, Mustapa berkata, peratusan rakyat Malaysia yang berumur 65 tahun dan ke atas akan melebihi 10 peratus menjelang 2030."Negara perlu bersiap sedia dalam penggubalan dasar, pelaburan dalam kesihatan, pendidikan dan perumahan bagi menghadapi status negara menua menjelang 2030 iaitu 10.3 peratus adalah warga emas 60 tahun ke atas dan 6.8 peratus adalah 65 tahun ke atas," katanya.Jabatan Perangkaan Malaysia melaporkan pada tahun 2020, populasi berusia 60 tahun dan ke atas meningkat daripada 3.4 juta (2019) kepada 3.5 juta yang mewakili 10 peratus daripada jumlah penduduk.


SPR Johor sedia hadapi proses penamaan calon 26 Februari depan

JOHOR BAHRU, 14 Februari- Suruhanjaya Pilihanraya, SPR Negeri Johor giat menjalankan taklimat dan latihan kepada 49 ribu 396 petugas di semua pusat penamaan calon, di 56 Dewan Negeri, bermula semalam hingga 24 Februari ini. Pengarah SPR Negeri, Nor Nekman Jaimon memaklumkan, taklimat dan latihan yang dijalankan itu bagi memastikan kelancaran semasa Hari Penamaan Calon, 26 Februari nanti. SPR juga katanya telah bersedia diperingkat logistik, terutama pematuhan SOP di premis yang akan digunakan sebagai tempat penamaan calon akan datang.  "Kami telah bersedia dari segi kelengkapan peralatan dan petugas, malah perancangan berkaitan pematuhan SOP juga telah dipersiapkan seperti proses sanitasi awam dan sebagainya," "Dalam pada itu, SPR akan meneruskan promosi bagi memastikan golongan pengundi baharu, dapat menerima maklumat berkaitan hari mengundi pada 12 Mac nanti. Ini bertujuan mengelakkan kekeliruan kepada golongan berkenaan," jelasnya selepas menjadi tetamu dalam segmen Cakna Hak Anda Kawan, CHAK di konti Johorfm. Pilihanraya Umum Dewan Negeri Johor ke-15 bermula 26 Februari bagi penaman calon, hari mengundi awal pada 8 Mac, manakala hari mengundi dijadualkan pada 12 Mac.


Indsustri getah dijangka sumbang RM140 bilion tahun ini

KUALA LUMPUR, 14 Februari- Eksport dan keluaran getah dijangka meningkat kepada RM140 billion Ringgit tahun ini, berbanding RM71 bilion pada 2021,Menteri Perusahaan Perladangan dan Komoditi, Datuk Zuraida Kamaruddin berkata, prestasi memberangsangkan itu disumbangkan oleh industri tayar dengan eksport tayar meningkat sebanyak 30.5 peratus kepada RM1.7 bilion pada 2021, berbanding RM1.3 bilion pada tahun sebelumnya."Usaha yang lebih agresif akan dipergiatkan untuk membangunkan lagi sektor ini berdasarkan kemajauan, produktiviti dan segala sumber yang dimiliki,"Dan kita jangkakan 2022 indsutri getah akan memberi pulangan yang lebih tinggi dan menyumbang kepada pertumbuhan ekonomi negara," beliau menjelaskannya dalam sidang media pelancaran Pameran dan Persidangan Industri Getah Antarabangsa 2022 (IRICE 2022).

Jelasnya, barangan industri getah yang merangkumi produk bagi keperluan sektor automotif, perlombongan dan pembinaan (37.2 peratus) dan kasut (20 peratus) turut menunjukkan peningkatan yang menggalakkan pada 2021.


Forum sejarah usaha suburkan patriotisme masyarakat

KUALA LUMPUR, 14 Februari- Arkib Negara Malaysia melalui Bahagian Arkib Negarawan mengambil inisiatif melaksanakan forum bagi menyebarluaskan maklumat sejarah dan mendekatkan masyarakat dengan tokoh - tokoh negarawan khususnya bekas- bekas Perdana Menteri.Ini merupakan sebahagian usaha mengenang 100 tahun tarikh kelahiran Perdana Menteri Malaysia ketiga, Allahyarham Tun Hussein Onn, Menurut Menteri Pelancongan, Seni dan Budaya Datuk Sri Nancy Shukri, langkah itu proaktif bertujuan meningkatkan patriotisme dan jati diri rakyat, sekaligus menyuburkan ingatan terhadap sumbangan bakti tokoh terdahulu. "Sesungguhnya, ketokohan pemimpin terdahulu menjadi rujukan serta tauladan kepada kita agar dapat memperbaiki diri sendiri dalam apa jua aspek kehidupan, terutamanya memastikan strategi dan halatuju yang hendak dicapai dapat dilaksanakan dengan berkesan dan berimpak tinggi kepada negara tercinta," katanya ketika berucap pada Forum Bicara Negara: Pemikiran dan Kepimpinan Tun Hussein Onn.Tambah beliau, program ini sejajar dengan sasaran MOTAC bagi memastikan matlamat kedua Dasar Kebudayaan Negara 2021 (DAKEN) iaitu mengukuhkan perpaduan dan mengekalkan jati diri serta identiti nasional. Pada forum tersebut, Tan Sri Shahrir Abdul Samad yang juga bekas Setiausaha Politik kepada Tun Hussein Onn turut dijemput bagi berkongsi pengalaman bekerja bersama Bapa Perpaduan itu.


Pembukaan semula sempadan negara perlu persetujuan negara terlibat

KUALA LUMPUR, 14 Februari- Pembukaan semula sempadan negara hanya akan dipertimbangkan selepas sesi perbincangan dibuat bersama negara-negara yang terlibat. Menteri Pelancongan, Seni dan Budaya Datuk Sri Nancy Shukri memaklumkan perbincangan berhubung pembukaan sempadan akan bermula dengan negara-negara ASEAN dan akan menilai setiap nasihat dan cadangan yang dikemukakan kementerian kesihatan. "Perkara ini berada diperingkat perlaksanaan, akan sentiada ada perjanjian biletral antara negara-negara terlibat untuk mengetahui situasi lanjut di sana,"Keputusan untuk membenarkan aktiviti pembukaan sempadan ini memerlukan persetujuan kedua-dua pihak, tidak hanya melibatkan Bangkok bahkan ada lagi negara-negara lain," jelasnya selepas menghadiri Forum Bicara Negara: Pemikiran dan Kepimpinan Tun Hussein Onn di ibu negara.Katanya lagi, perbincangan sentiasa dilakukan kementeriannya dan sebarang keputusan akan dibuat dengan mengambil kira situasi pandemik negara dan negara luar.


IRICE 2022 bakal buka potensi getah Malaysia secara global

KUALA LUMPUR, 14 Februari- Kerajaan berperanan mewujudkan persekitaran yang membolehkan industri getah Malaysia merealisasikan potensi sepenuhnya, selain mencapai kecemerlangan global serta memaksimumkan sumbangannya kepada ekonomi domestik.Menteri Perusahaan Perladangan dan Komoditi, Datuk Zuraida Kamaruddin berkata melalui Pameran dan Persidangan Industri Getah Antarabangsa 2022 (IRICE 2022), ia dapat menentukan peluang serta menangani cabaran yang dihadapi oleh penggiat industri getah."Selepas pelancaran ini Persatuan Pengeluar Produk Getah Malaysia akan membuat 'roadshow' didalam dan luar negara dan pada September dengan mengadakan pameran besar-besaran di Pusat Konvensyen Kuala Lumpur (KLCC),"Perkara ini akan menjadi titik mula kepada momentum yang baik, dalam masa sama akan membuka mata pemain-pemain industri luar negara yang turut dijemput menghadiri expo berkenaan untuk menyaksikan kemajuan industri getah di Malaysia," katanya dalam sidang media pelancaran IRICE 2022.Turut hadir, Pengerusi Lembaga Getah Malaysia (LGM), Dr Daroyah Alwi, Pengerusi LGM, Lee Chin Cheh, dan Presiden Persatuan Pengeluar Produk Getah Malaysia (MRPMA), Yeaw Kok Kwey.IRICE 2022 diadakan bersempena dengan Persidangan dan Pameran Sarung Tangan Getah Antarabangsa ke-10, 2022 (IRGCE 2022) dan RubberCon2022. Acara tersebut akan berlangsung pada 6 hingga 8 September 2022.


Cadangan VTL Malaysia-Brunei melalui udara akan dibincang sempena lawatan rasmi PM

BANDAR SERI BEGAWAN, 13 Februari - Cadangan mewujudkan Laluan Perjalanan Vaksin (VTL) Malaysia-Brunei melalui udara antara perkara yang akan dibincangkan sempena lawatan rasmi Perdana Menteri, Datuk Seri Ismail Sabri Yaakob ke Brunei selama dua hari bermula esok.Pesuruhjaya Tinggi Malaysia ke Negara Brunei Darussalam, Datuk Raja Reza Raja Zaib Shah berkata, lawatan itu melambangkan iltizam kerajaan untuk memperkukuh hubungan istimewa sedia ada antara kedua-dua negara, yang ditunjangi nilai Islam serta budaya Melayu sejak turun temurun."Lawatan rasmi ini merupakan lawatan kali pertama Datuk Seri Ismail Sabri ke Brunei sejak beliau dilantik menjadi Perdana Menteri pada Ogos tahun lepas."Selain VTL, Perdana Menteri dan Sultan Brunei, Sultan Hassanal Bolkiah akan membincangkan mengenai kerjasama dalam bidang diplomasi kesihatan dan cadangan ke arah pengukuhan kerjasama dalam bidang ekonomi," katanya dalam sidang media pembuka tirai lawatan rasmi Perdana Menteri ke Brunei di sini.Jelas beliau, Malaysia merupakan rakan dagangan keempat terbesar bagi Brunei.Walaupun sempadan kedua-dua negara masih belum dibuka akibat pandemik COVID-19, namun perdagangan dua hala Malaysia-Brunei menunjukkan peningkatan memberangsangkan."Pada tahun 2021, jumlah dagangan Malaysia dan Brunei adalah RM8.03 bilion, pada tahun sebelumnya jumlah dagangan hanya bernilai RM4.71 bilion, jadi terdapat peningkatan 70.4 peratus," katanya lagi.Perdana Menteri dijangka tiba di Brunei pada pukul 8.20 malam esok, disambut Pengiran Muda, Al-Muhtadee Billah dalam Upacara Sambutan Rasmi di Lapangan Terbang Antarabangsa Brunei.Pada hari kedua lawatan, Datuk Seri Ismail Sabri dijadual mengadakan pertemuan empat mata dengan Sultan Hassanal Bolkiah di Istana Nurul Iman dan diraikan dalam Majlis Santapan Rasmi selepas itu.Sebelum pulang ke tanah air, Perdana Menteri dijangka akan beramah mesra dengan diaspora Malaysia di Brunei di The Empire Hotel Brunei.Lawatan rasmi Perdana Menteri turut diiringi isteri, Datin Seri Muhaini Zainal Abidin bersama tiga orang menteri iaitu Menteri Luar, Datuk Saifuddin Abdullah; Menteri Kanan Kerja Raya, Datuk Seri Fadillah Yusof dan Menteri Wilayah Persekutuan, Datuk Seri Shahidan Kassim.


Pematuhan SOP, tiada yang terkecuali - PM

SHAH ALAM, 14 Februari - Sesiapa sahaja yang melakukan kesalahan melanggar prosedur operasi standard (SOP) pencegahan COVID-19 akan dikenakan kompaun termasuk menteri.Perdana Menteri, Datuk Seri Ismail Sabri Yaakob menegaskan tidak ada konsep orang atas atau kayangan yang terlepas daripada tindakan jika mengingkari SOP.“Itu bermakna kerajaan tidak membeza-bezakan antara individu yang melakukan kesalahan,” katanya kepada pemberita selepas merasmikan Majlis Pelancaran Dapatan Awalan Banci Penduduk dan Perumahan Malaysia 2020 (Banci Malaysia 2020) di sini hari ini.Beliau bagaimanapun menjelskan, sekiranya ada menteri yang didapati melanggar SOP, individu tersebut tidak perlu meletak jawatan asalkan tindakan kompaun telah dikenakan terhadapnya.“SOP itu penting, tetapi bukan satu kesalahan sekiranya individu melanggar SOP itu dikenakan kompaun. Tak perlu letak jawatan, yang penting tindakan telah diambil," kata Ismail Sabri.Semalam, Menteri Kesihatan Khairy Jamaluddin mengarahkan supaya kompaun dikenakan terhadap beberapa pemimpin kanan Barisan Nasional, kerana didapati melanggar SOP tentang penjarakan fizikal.Antaranya Menteri Kanan Pertahanan merangkap Pengerusi Menteri Kuarter COVID-19, Datuk Seri Hishammuddin Tun Hussein, Presiden MIC Tan Sri SA Vigneswaran dan Menteri Besar Johor, Datuk Hasni Mohammad yang juga Pengerusi BN negeri.


PM adakan lawatan kerja ke negara ASEAN sebelum cadang ke China, Asia Barat

KUALA LUMPUR, 13 Februari- Perdana Menteri, Datuk Seri Ismail Sabri Yaakob, berkata beliau bercadang mengadakan lawatan kerja ke China pada Mei dan ke Asia Barat pada penghujung Mac ini.Ismail Sabri bagaimanapun berkata pada peringkat awal beliau akan menghabiskan dahulu lawatan kerjanya ke negara-negara ASEAN.Beliau akan mengadakan lawatan kerja ke Brunei yang dijadualkan esok sebelum ke negara lain seperti Thailand, Kemboja dan Vietnam."Saya selesaikan ASEAN dulu sebelum saya pergi ke negara Timur Tengah (Asia Barat), tengah tunggu tarikh mungkin Mac atau selepas Parlimen habis bersidang, selepas itu saya ke China," katanya selepas menghadiri Majlis Makan Tengah Hari Lou Sang Tahun Baharu Cina Keluarga Malaysia di sini. Majlis tersebut merupakan anjuran bersama ASEAN Retail-chains Franchise Federation (ARFF) dan syarikat-syarikat korporat di negara.Turut hadir bersama ialah Duta Besar China Ke Malaysia, Ouyang Yujing dan Menteri Kanan Perdagangan Antarabangsa dan Industri, Datuk Seri Mohamed Azmin Ali.Malaysia menjalin hubungan diplomatik dengan China sejak 1974, negara pertama di ASEAN yang melakukannya. Sejak itu, kedua-dua negara menjalin hubungan erat dan membangun perkongsian untuk kepentingan bersama dalam pelbagai aspek.Selepas mengangkat sumpah jawatan Perdana Menteri kesembilan pada 21 Ogos lalu, Indonesia menjadi negara pertama dilawati Ismail Sabri, November tahun lalu.Ismail Sabri merupakan Perdana Menteri ketiga yang mengadakan pertemuan dengan Joko Widodo sejak 2018 berikutan perubahan tampuk kepemimpinan negara.


Wakil belia Felda dalam Ahli Lembaga Pengarah Felda

KUALA LUMPUR, 12 Februari - Kerajaan bersetuju melantik wakil belia Felda dalam Ahli Lembaga Pengarah Felda bagi mengiktiraf peranan golongan berkenaan.Perdana Menteri, Datuk Seri Ismail Sabri Yaakob berkata pelantikan itu juga bagi membolehkan belia Felda bersama-sama membangunkan negara."Gunakan platform ini untuk menjadi rakan pembina negara serta mampu berperanan sebagai pertubuhan belia yang memiliki model kemandiriannya sendiri seperti yang dicita-citakan dalam Dasar Belia Malaysia. Pertubuhan belia berdiri sendiri tanpa bergantung kepada kerajaan," katanya.Beliau berucap demikian pada Majlis Makan Malam dan Perasmian Mesyuarat Agung Tahunan Majlis Belia Felda Malaysia, Kami Anak Felda (KAF) dan Permuafakatan Siswa/Siswi FELDA (PERSADA) di Menara Felda di sini, malam ini.Pada majlis itu, Ismail Sabri turut meluluskan peruntukan sebanyak RM300,000 untuk Majlis Belia Felda Malaysia (MBFM); RM200,000 untuk KAF dan RM100,000 kepada PERSADA."Saya mengharapkan sumbangan kerajaan akan membantu MBFF, KAF dan PERSADA mengadakan program untuk membantu golongan belia. "Sekali lagi saya mengharapkan agar para belia terus bersama kerajaan untuk melayari bahtera keluarga Malaysia ini menuju ke arah suatu destinasi yang lebih baik," katanya.Dalam ucapannya, Ismail Sabri turut mengumumkan tempoh jawatan Datuk Seri Idris Jusoh sebagai Pengerusi FELDA yang akan tamat pada 30 April ini disambung dua tahun lagi.


Laporan Banci 2020 gambaran situasi sebenar kependudukan negara

SHAH ALAM, 14 Februari - Dapatan Laporan Penemuan Utama Banci Penduduk dan Perumahan 2020 memberi gambaran sebenar mengenai situasi kependudukan semasa Malaysia.Ini termasuklah saiz, taburan, komposisi dan ciri sosio-ekonomi penduduk serta perumahan.

Perdana Menteri Datuk Seri Ismail Sabri Yaakob berkata statistik Banci Penduduk dan Perumahan akan digunakan sebagai input dalam penentuan geran per kapita, penggubalan dasar utama, penanda aras dalam pengukuran Matlamat Pembangunan Mampan (SDGs) 2030.Bertitik-tolak daripada maklumat yang diperoleh itu juga, kerajaan akan menentukan bagaimana pembiayaan bernilai berbilion ringgit dapat dibelanjakan di seluruh negara."Di sinilah bagaimana kerajaan dapat menyalurkan bantuan kewangan kepada rakyat yang layak dan memerlukan seperti menangani jurang pendapatan dan kekayaan rakyat yang semakin melebar, membasmi kemiskinan dan mengurus kumpulan isi rumah berpendapatan 40% terendah (B40), termasuk golongan mudah terjejas dari segi ekonomi dan terpinggir. "Di sini, Jabatan Perangkaan juga bertanggungjawab dalam mengeluarkan pengiraan kumpulan isi rumah berpendapatan mengikut kategori B40, M40 dan T20."Kumpulan sasar seperti warga emas dan golongan kelainan upaya turut tidak akan terkecuali menikmati limpahan kesejahteraan ini," kata Ismail Sabri ketika berucap merasmikan Majlis Pelancaran Laporan Penemuan Utama Banci Penduduk dan Perumahan 2020 di sini.Tambah Perdana Menteri, penghasilan profil yang terperinci akan digunakan untuk membuat perancangan dan keputusan berkenaan perkhidmatan awam yang diperlukan bagi setiap lokaliti seperti hospital, sekolah, jalan raya dan pengangkutan awam. Di samping menentukan dasar dan polisi yang terbaik, maklumat yang dikumpul melalui banci akan digunakan untuk menilai pencapaian semasa negara. Kerajaan juga akan memfokuskan kepada penyediaan generasi muda yang dapat mengharungi cabaran Dasar Industri 4.0 serta melaksanakan pelbagai inisiatif bagi meningkatkan kemahiran penilaian analitik berdasarkan data dan sains.


Ibu bapa harap tidak ragu dengan vaksin kanak-kanak

KUCHING, 12 Februari - Ibu bapa yang masih mempunyai keraguan terhadap Program Imunisasi COVID-19 Kanak-kanak (PICKids) diharap dapat membenarkan anak mereka diberikan vaksin.Ketua Menteri Sarawak, Tan Sri Abang Johari Tun Openg berkata mereka perlu mempertimbang dan meletakkan faktor keselamatan anak-anak sebagai keutamaan dalam membuat keputusan.Jelasnya, keperluan mengambil vaksin kini lebih mendesak, dengan berlakunya gelombang varian Omicron yang lebih senang dijangkiti."Terdapat ibu bapa yang masih ragu-ragu, saya harap mereka dapat membenarkan anak mereka untuk disuntik."Ini kerana sekarang kita ada varian baru walaupun tidak telalu teruk, kalau boleh kita hendak turunkan juga jumlah jangkitan Omicron ini dan salah satu cara adalah dengan menguatkan antibodi melalui vaksin,” katanya selepas mengadakan lawatan ke Pusat Pemberian Vaksin (PPV) PICKids di Klinik Kesihatan Kota Sentosa, di sini.Sejak pelaksanaan PICKids pada 3 Februari lalu, Sarawak memberi vaksinasi kepada 19,430 kanak-kanak, iaitu 6.8 peratus daripada 286,000 kanak-kanak di Sarawak.Tinjauan awam dilaksanakan Jabatan Kesihatan Sarawak mendapati, 60.3 peratus daripada 41,350 responden dalam kalangan ibu bapa di Sarawak, sangat bersetuju dengan PICKids.


Penyampaian stesen radio perlu seiring perubahan masyarakat

FOTO FB TAN SRI ANNUAR MUSA

KUALA LUMPUR, 13 Februari - Penyiar dan pengendali stesen radio perlu mengetengahkan kandungan bermutu, setaraf medium penyebaran maklumat yang lain.

Menteri Komunikasi dan Multimedia, Tan Sri Annuar Musa berkata kaedah penyampaian yang kreatif, menarik dan tidak terikat dengan kaedah konvensional perlu diketengahkan bagi memenuhi kehendak masyarakat.

Katanya pengetahuan penyiar juga perlu mencapai tahap yang diharapkan khalayak agar tidak ketinggalan.

“Kandungan bermutu dan pengetahuan masih merupakan perkara yang paling penting dalam penyiaran radio, selain aspek kreativiti dalam penyampaian kandungan yang berkualiti hanya akan datang daripada penyiar yang mempunyai pengetahuan luas.

“Khalayak kini mempunyai tahap pengetahuan yang tinggi dan sekiranya kandungan penyiaran tidak mencapai tahap yang dimahukan pendengar maka kita akan terbelakang,” katanya di sini.

"Kalau kita mempunyai satu pengetahuan yang luas dalam satu-satu subjek apabila kita membuat ulasan, pandangan jadi kita akan bercakap pad paras yang sama atau lebih baik daripada pendengar.

Jadi pada saya pengetahuan adalah satu perkara yang penting untuk menentukan kandungan dan kreativiti bagaimana kita hendak menarik kepada pendengar kerana adanya kreativiti kita dalam waktu kita membuat penyampaian" kata Annuar dalam temu bual dengan sebuah stesen radio tempatan.

Jelasnya lagi idea segmentasi stesen radio juga boleh dilaksanakan bagi memenuhi kehendak pendengar.

Sebagai contoh, siaran radio yang tertumpu kepada pendidikan agama, ekonomi digital, hobi dan industri kreatif selain siaran radio khusus mengikut demografi.


Liputan internet 4G di semua kawasan berpenduduk di Sarawak tahun depan

KUCHING, 11 Februari - Liputan Internet 4G di kawasan berpenduduk di Sarawak dijangka mencapai kadar 100 peratus menjelang tahun depan, kata Menteri Utiliti dan Telekomunikasi Sarawak Datuk Julaihi Narawi hari ini.Beliau berkata berdasarkan maklumat Suruhanjaya Komunikasi dan Multimedia (MCMC), sebanyak 82.86 peratus dari kawasan berpenduduk di Sarawak sudah mendapat liputan tahap 4G pada tahun lepas.Bercakap kepada pemberita selepas melawat pejabat MCMC Sarawak di sini, Julaihi berkata sebanyak 636 menara baharu dengan kos RM4.09 bilion akan dibina di bawah fasa pertama program Jalinan Digital Negara (JENDELA) untuk mencapai sasaran itu."Sebanyak 299 menara JENDELA Fasa Satu telah dianugerahkan kepada penyedia perkhidmatan yang dilantik pada Januari 2022 dan dijangka beroperasi pada suku ketiga 2023.“Baki 337 menara lagi dijangka dibina bermula Mac ini dan dijangka siap tahun depan," katanya sambil menambah menara terbabit merupakan tambahan kepada 106 menara baharu 4G yang sedang dalam pelaksanaan di Sarawak dan dijangka beroperasi menjelang suku kedua 2023.Julaihi juga berkata sebanyak 2,442 stesen pemancar di Sarawak telah dinaik taraf kepada rangkaian 4G manakala 572 lagi menjelang bulan depan.Beliau berkata sebanyak 523 lokasi dikenal pasti untuk pemasangan satelit di bawah pelan JENDELA bagi mengatasi masalah capaian jalur lebar di kawasan terpencil supaya penduduk boleh mengakses perkhidmatan itu secara percuma selama dua tahun."Kemudahan alternatif ini telah mula dilaksanakan pada Oktober 2021 dan setakat ini, sebanyak 418 lokasi telah siap pemasangan dan beroperasi manakala baki 105 lokasi lagi dijadualkan siap menjelang Mei 2022," katanya. - BERNAMA


Lima pegawai mara beri keterangan kepada SPRM

PUTRAJAYA, 11  Februari - Lima pegawai Majlis Amanah Rakyat (MARA) hari ini hadir memberi keterangan di ibu pejabat Suruhanjaya Pencegahan Rasuah Malaysia (SPRM) di sini bagi membantu siasatan berkaitan isu integriti dan salah guna kuasa membabitkan anak syarikat agensi itu, MARA Corporation (MARA Corp).

Mereka, yang merupakan antara 17 individu dikenal pasti bagi membantu siasatan kes itu, tiba di ibu pejabat SPRM pada kira-kira 3 petang secara berasingan. Ketua Pesuruhjaya SPRM Tan Sri Azam Baki, ketika dihubungi, mengesahkan perkara itu."(Mereka) akan dilepaskan setelah tamat percakapan. Mereka dipanggil untuk dirakam keterangan," katanya.

Pada Sabtu lepas, SPRM dilapor telah menerima laporan berhubung isu integriti melibatkan beberapa pegawai kanan MARA yang sedang disiasat secara dalaman oleh agensi itu.Pada Ahad lepas pula, lima individu yang dikaitkan dengan dakwaan salah laku telah membuat laporan di Ibu Pejabat Polis Daerah Dang Wangi bagi menafikan pembabitan mereka.SPRM menyerbu ibu pejabat MARA, MARA Corp dan sebuah syarikat setiausaha korporat pada Isnin lepas dan antara yang dirampas ialah kertas cadangan serta minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia.- BERNAMA


PICKids: Lebih 1,000 buah sekolah dijadikan PPV

PUTRAJAYA, 11 Februari- Bagi memudahkan dan mempercepatkan proses pemberian vaksin kepada murid sekolah rendah, Kementerian Kesihatan (KKM) menerusi  Jabatan Kesihatan Negeri telah mengenal pasti 1,055 buah sekolah yang akan menjadi Pusat Pemberian Vaksin (PPV) Program Imunisasi COVID-19 Kebangsaan Kanak-kanak (PICKids).

Timbalan Menteri Kesihatan 1, Datuk Dr. Noor Azmi Ghazali berkata ke semua sekolah itu  akan menjadi PPV kepada murid di sekolah tersebut dan murid daripada sekolah-sekolah berdekatan.

“Adalah dijangka jumlah PPV sekolah akan bertambah dari masa ke semasa. Ke semua PPV sekolah akan mula beroperasi selewat-lewatnya 14 Februari 2022 di seluruh negara.

“Ibu bapa atau penjaga yang mempunyai aplikasi MySejahtera perlu mendaftar kanak-kanak sebagai tanggungan dalam MySejahtera bagi mendapatkan janji temu vaksin dan sijil digital vaksinasi manakala ibu bapa atau penjaga yang tidak mempunyai aplikasi MySejahtera tidak perlu bimbang kerana tarikh dan lokasi janji temu akan dimaklumkan melalui pihak pengurusan sekolah,” kata Dr. Noor Azmi menerusi kenyataan yang dikeluarkan petang ini.

Beliau yang merangkap Pengerusi Jawatankuasa Bertindak Imunisasi COVID-19 Kanak-Kanak (CITF-C), turut memaklumkan bahawa KPM telah bersetuju untuk membantu mengatur janji temu secara berkelompok untuk vaksinasi di sekolah atau di pusat vaksinasi yang telah dikenal pasti oleh pihak Pejabat Kesihatan Daerah dan Pejabat Pendidikan Daerah. Ia bagi melancarkan pelaksanaan vaksinasi COVID-19.

Bagi mengelakkan kesesakan di PPV, hanya salah seorang ibu atau bapa atau penjaga dibenarkan menemani kanak-kanak untuk tujuan vaksinasi. KKM turut menasihatkan ibu bapa memastikan kanak-kanak yang akan divaksinkan mendapat rehat pada malam sebelumnya, bersarapan pagi dan meminum air secukupnya sebelum ke PPV.

Mengenai perkembangan PICKids yang telah dimulakan secara rasmi di peringkat Kebangsaan pada 3 Februari lalu, setakat semalam seramai 79,393 kanak-kanak berumur 5 hingga bawah 12 tahun telah menerima dos 1 vaksin COVID-19 jenis Comirnaty (Pfizer BioNTech).

PICKids menyasarkan 3.6 juta golongan kanak-kanak kumpulan usia itu bagi melindungi mereka daripada jangkitan teruk COVID-19 dan memastikan risiko jangkitan di sekolah dapat dikurangkan, sekali gus mencegah kejadian kluster dalam kalangan warga sekolah.

“Pencapaian tertinggi adalah di Selangor 28,661 kanak-kanak, diikuti WP Kuala Lumpur & Putrajaya 17,887 kanak-kanak, Sarawak 17,877 kanak-kanak, Sabah 4,962 kanak-kanak, Melaka 3,425 kanak-kanak dan Negeri Sembilan 2,728 kanak-kanak,” katanya.

Ketika ini, pemberian vaksin kanak-kanak dilaksanakan di pelbagai PPV iaitu di hospital, klinik kesihatan, PPV Integrasi dan PPV off-site.


Isu integriti: Lima pegawai MARA Corp dipanggil beri keterangan esok

KUALA LUMPUR, 10 Februari - Lima pegawai Majlis Amanah Rakyat (MARA) yang dikaitkan dengan isu integriti dan salah guna kuasa, membabitkan anak syarikat agensi itu, MARA Corporation (MARA Corp) akan dipanggil memberi keterangan di Ibu Pejabat Suruhanjaya Pencegahan Rasuah (SPRM) Putrajaya pagi esok.Sumber SPRM berkata kelima-lima individu berkenaan merupakan 17 individu yang telah dikenal pasti bagi membantu siasatan kes berkenaan.“Selain lima orang pegawai MARA berkenaan, turut akan dipanggil untuk dirakam keterangan adalah empat lagi anggota Lembaga Pengarah MARA Corp, empat orang pegawai MARA, tiga pegawai bank dan seorang pegawai daripada Suruhanjaya Syarikat Malaysia.“Setakat hari ini, seramai 14 saksi telah dirakam keterangan mereka membabitkan seramai empat orang ahli lembaga pengarah MARA Corp, tujuh individu daripada pengurusan MARA Corp, dua orang pegawai MARA dan seorang kakitangan syarikat setiausaha korporat,” kata sumber itu kepada Bernama hari ini.Sementara itu, sumber SPRM memberitahu dalam serbuan SPRM ke Ibu Pejabat MARA dan MARA Corp dan sebuah syarikat setiausaha korporat pada Isnin lepas, SPRM telah merampas antaranya dokumen terdiri daripada kertas cadangan dan minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia.Pada Ahad lepas, kelima-lima individu yang dikaitkan dengan salah laku berkenaan telah membuat laporan polis di Ibu Pejabat Polis Daerah Dang Wangi dan menafikan pembabitan mereka dalam isu berkenaan.Sabtu lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA, yang sedang disiasat secara dalaman oleh agensi itu.- BERNAMA


Sarawak sedia peruntukan RM40 juta bagi acara berkaitan pelancongan, belia dan sukan

KUCHING, 10 Januari - Kerajaan Sarawak menyediakan peruntukkan RM40 juta bagi mengadakan acara yang berkaitan pelancongan, belia dan sukan tahun ini, kata Menteri Belia, Sukan dan Pembangunan Usahawan Sarawak Datuk Seri Abdul Karim Rahman Hamzah.Beliau yang juga Menteri Pelancongan, Industri Kreatif dan Persembahan Seni Sarawak berkata peruntukkan terbabit sudah disediakan sejak dua tahun lepas namun tidak digunakan berikutan pandemik COVID-19."Peruntukan telah dikembalikan (kepada kerajaan Sarawak) tetapi tahun ini peruntukan itu akan diberikan kembali. Itu prosedur kewangan kerajaan," katanya pada sidang media selepas menghadiri Sesi Pembentangan Pelan Strategik Kementerian Belia, Sukan dan Pembangunan Usahawan Sarawak di sini hari ini.Katanya antara acara yang dirancang menggunakan peruntukan terbabit tahun ini ialah Festival Muzik Dunia Rainforest (RWMF) yang hanya diadakan secara virtual tahun lepas namun tetap berjaya meraih tontonan ratusan ribu penonton seluruh dunia. “Selain itu, peruntukan itu juga akan digunakan untuk penganjuran acara sukan lasak Spartan Race yang sebelum ini telah menarik ramai peserta dari negara lain,” tambahnya. - BERNAMA


Radio penting dalam kehidupan masa kini- PM

KUALA LUMPUR, 13 Februari- Radio bukan sahaja gaya hidup, tetapi keperluan seharian yang penting dalam kehidupan masa kini.

Menurut Perdana Menteri, Datuk Seri Ismail Sabri Yaakob dalam status facebook, Malaysia antara negara kolonial British terawal menggunakan teknologi radio.Malah, kata beliau, pada pra dan pasca merdeka juga, radio menjadi medium penting untuk rakyat mendapatkan maklumat semasa pada masa itu.“Melalui radio juga kita mengumpulkan semangat-semangat pejuang dalam mempertahankan tanah air.“Kini, radio menjadi nadi aspirasi di kala pagi, peneman di kala tengah hari dan hiburan di kala petang, saat Keluarga Malaysia memandu pulang, radio juga menjadi rakan yang akrab disisi,” katanya.Sempena sambutan Hari Radio Sedunia bagi tahun 2022 bertemakan Radio dan Keyakinan, Perdana Menteri mahu platform media itu dapat terus menyebarkan informasi terkini kerana fungsi radio terus relevan sampai bila-bila.


Pemilik premis pilih kekal SOP imbas suhu badan dan buku rekod untuk pelanggan

SEREMBAN, 11 Januari - Pemilik premis di sekitar negeri berkenaan masih ingin meneruskan prosedur operasi standard (SOP) pemeriksaan suhu badan dan buku rekod ‘check in’.Tinjauan RTM di beberapa premis mendapati pengimbas suhu badan dan buku rekod masih dikekalkan meski tidak lagi diwajibkan untuk menyediakan alat pengimbas suhu dan buku rekod di pintu-pintu masuk premis.Menurut pengusaha pencetak baju, Zamilia Zakaria, dia masih mengamalkan SOP itu untuk memastikan tahap kesihatan pelanggan yang berurusan disamping dapat memantau rekod kemasukan ke premisnya."Saya memilih untuk mengekalkan sebab contoh seperti buku rekod 'check in', kadang-kadang pelanggan tidak memiliki telefon bimbit dan saya boleh tahu sekiranya pelanggan tidak sihat sekiranya ada pengimbas suhu badan," katanya kepada RTM.

Bagi pemilik restoran, Nurlaila Alias, pihaknya menyambut baik seruan kerajaan untuk tidak mewajibkan pelaksaanan SOP itu namun memberi pilihan kepada pelanggan untuk mengimbas aplikasi MySejahtera atau menggunakan buku log daftar masuk terutamanya bagi golongan warga emas. "Sebagai pemilik premis, buku log daftar masuk sebenarnya memudahkan warga emas untuk menulis nama dan nombor telefon mereka sebab ada kekangan dari segi penggunaan aplikasi MySejahtera," katanya.Fatin Kidan, sebagai seorang pelanggan premis pula berpandangan, pemansuhan SOP memudahkan untuk mereka memasuki premis tanpa perlu mengimbas suhu seperti sebelumnya."Sebenarnya memduahkan untuk memasuki mana-mana premis dan menjimatkan masa tak perlu imbas suhu badan sebab boleh semak tahap kesihatan melalui aplikasi MySejahtera.Baharom Borhan, 70, sebagai warga emas dia lebih memilih menggunakan buku log daftar masuk berbanding menggunakan aplikasi MySejahtera. "Pak cik dah 70 tahun, kadang-kadang tak pandai menggunakan telefon bimbit, jadi buku log daftar masuk dan pengimbas suhu badan lebih baik dikekalkan," katanya kepada RTM.Terdahulu, Menteri Kuartet COVID-19 memutuskan untuk memansuhkan SOP imbasan suhu badan dan buku rekod ‘check in’ di premis bermula hari ini dan hanya mewajibkan pendaftaran masuk melalui aplikasi MySejahtera.


Isu doktor kontrak: 4,186 jawatan tetap diwujudkan mulai Jun ini

PUTRAJAYA, 10 Februari - Sebanyak 4,186 jawatan tetap tambahan diwujudkan di Kementerian Kesihatan (KKM) pada tahun ini bertujuan melantik seramai 3,586 pegawai perubatan, 300 pegawai pergigian dan 300 pegawai farmasi.Melalui keputusan terbaharu itu, sekurang-kurangnya 8,686 perjawatan tetap tambahan melibatkan pegawai perubatan, pegawai pergigian dan pegawai farmasi akan diwujudkan sehingga 2025.Menteri Kesihatan, Khairy Jamaluddin berkata lantikan bagi perjawatan tetap tambahan bermula pada Jun depan.Menurutnya, keputusan dibuat selepas mesyuarat Jemaah Menteri membincangkan tentang Tawaran Baharu atau New Deal berhubung keperluan perjawatan tetap tambahan itu bagi menangani isu-isu berkaitan pegawai perubatan, pergigian dan farmasi kontrak, pada 19 Januari lalu."Jemaah Menteri bersetuju agar sekurang-kurangnya 1,500 jawatan tetap pegawai perubatan, pegawai pergigian dan pegawai farmasi diwujudkan di KKM pada setiap tahun mulai tahun 2023 hingga 2025", katanya dalam sidang media hari ini, pada Khamis."Selain itu, sebanyak 800 jawatan tetap pakar perubatan dan 70 pakar pergigian diwujudkan di KKM pada setiap tahun mulai tahun 2023 bagi menampung keluaran pakar perubatan tetap di fasiliti kesihatan di bawah KKM."Sebagai tambahan juga, 800 lagi lantikan tetap untuk pegawai perubatan dan 70 pegawai pergigian boleh dibuat pada setiap tahun bagi mengisi kekosongan yang ditinggalkan oleh pegawai perubatan yang akan dilantik menjadi pakar perubatan," katanya.

Sebagai rekod, sepanjang tempoh 2016 sehingga akhir tahun 2021, hanya 1,118 orang pegawai perubatan, 1,019 pegawai pergigian dan 1,288 pegawai farmasi telah dilantik secara tetap.Seterusnya pada 14 Julai 2021, pegawai perubatan yang menamatkan tempoh khidmat wajib disambung kontrak semula bagi tempoh dua (2) tahun bagi kesinambungan perkhidmatan dan persediaan pengajian kepakaran.


Malaysia di landasan terbaik pulih daripada krisis kesihatan, ekonomi - PM

KUALA LUMPUR, 10 Februari - Indikator semasa jelas menunjukkan bahawa Malaysia kini berada di landasan terbaik untuk pulih daripada krisis kesihatan dan ekonomi yang melanda negara sejak dua tahun lepas, kata Perdana Menteri Datuk Seri Ismail Sabri Yaakob.

Beliau berkata, antara indikator utama ialah prestasi eksport Malaysia yang berdaya tahan dengan nilai eksport melebihi RM100 bilion pada Disember 2021.

Pencapaian itu mencatatkan rekod baharu mencecah RM123.8 bilion dan berkembang 29.2 peratus, tahun ke tahun.

"Dewan Perniagaan Amerika Malaysia (AMCHAM) mengesahkan firma-firma Amerika Syarikat melabur sebanyak RM165.73 bilion dengan lebih 130,000 peluang pekerjaan telah diwujudkan di mana 90 peratus daripadanya diisi rakyat tempatan.

"Kementerian Perdagangan Antarabangsa dan Industri (MITI) juga telah meluluskan RM109.1 bilion dalam tempoh 100 hari pentadbiran saya bagi meningkatkan pelaburan asing dalam sektor pembuatan dengan unjuran 25,000 peluang pekerjaan," katanya di laman Facebook beliau, hari ini.

Ismail Sabri juga menegaskan bahawa kerajaan akan terus meningkatkan taraf hidup Keluarga Malaysia melalui pelbagai inisiatif dan program yang melibatkan pelaburan tempatan dan luar negara.

Menurutnya, semua inisiatif yang sedang dilaksanakan membolehkan kadar pengangguran pada Disember 2021 turun kepada 4.2 peratus berbanding 4.3 peratus pada November 2021 berikutan pembukaan lebih banyak sektor ekonomi dan sosial.

"Projek terbaharu yang dilaksana oleh Pihak Berkuasa Pelaksanaan Koridor Utara (NCIA), iaitu Kedah Rubber City (KRC) bakal menarik pelaburan kira-kira RM10 bilion dan sudah mencecah RM4 bilion setakat ini.

"Selain itu, KRC juga mewujudkan 7,000 peluang pekerjaan baharu kepada Keluarga Malaysia," katanya.

Perdana Menteri menambah menerusi inisiatif JaminKerja Keluarga Malaysia (JaminKerja), kerajaan akan menyediakan kira-kira 600,000 peluang pekerjaan dengan peruntukan berjumlah RM4.8 bilion.


BNM diminta permudah pinjaman perumahan B40 dan M40

KUALA LUMPUR, 10 Februari - Mesyuarat Majlis Perumahan Mampu Milik Negara (MPMMN) meminta Bank Negara Malaysia (BNM) melihat kembali model pembiayaan perumahan untuk golongan B40 dan M40.Perdana Menteri, Datuk Seri Ismail Sabri Yaakob berkata ia bagi memastikan institusi kewangan mempermudah pinjaman untuk kumpulan tersebut membeli rumah Program Perumahan Rakyat (PPR) dan rumah mampu milik. Menurutnya, semua pihak perlu memainkan peranan supaya sasaran Satu Keluarga Satu Rumah dapat direalisasikan. "Kerajaan Persekutuan akan memberi subsidi dan kerajaan negeri menyediakan tanah manakala bank mempermudahkan pembiayaan bagi memastikan harga rumah PPR dan rumah mampu milik dapat dijual dengan harga yang berpatutan."Kerajaan komited untuk menyediakan rumah mampu milik untuk generasi muda selain memberi tumpuan kepada pembinaan rumah mampu milik di bandar kecil dan pinggir bandar untuk meningkatkan peluang golongan M40 membeli rumah," katanya dalam kenyataan media hari ini.Terdahulu, Perdana Menteri mempengerusikan Mesyuarat Majlis Perumahan Mampu Milik Negara (MPMMN) secara telesidang.Mesyuarat turut dihadiri Menteri Besar dan Ketua Menteri; Menteri Kabinet, Ketua Setiausaha Negara serta Gabenor Bank Negara.Ismail Sabri berkata, mesyuarat turut membincangkan strategi penyediaan dan pelaksanaan 500,000 unit rumah mampu milik di seluruh negara sepanjang tempoh Rancangan Malaysia Ke-12 (RMKe-12) melibatkan Kerajaan Persekutuan, Kerajaan Negeri dan pihak pemaju perumahan swasta."Kerajaan komited memastikan penyediaan rumah kediaman yang mencukupi, berkualiti dan mampu dimiliki bagi memenuhi keperluan penduduk yang semakin bertambah. "Oleh itu, Kementerian Perumahan dan Kerajaan Tempatan (KPKT) telah memperkenalkan Home Ownership Programme (HOPE) bagi melihat ekosistem yang lebih menyeluruh dalam penyediaan perumahan, pembiayaan perumahan serta program-program yang dapat membantu Keluarga Malaysia dalam pemilikan perumahan," katanya.MPMMN turut bersetuju menetapkan hala tuju baharu Program Perumahan Rakyat (PPR) yang mengambil kira keperluan semasa serta memasukkan komponen baharu ke arah menjayakan agenda Malaysia Berdaya Huni."Pembinaan PPR baharu akan mengambil kira elemen seperti keterhubungan dan akses internet seperti 'fibre to the home' (FTTH), jaringan hubungan pengangkutan awam serta reka bentuk yang lebih ekonomik dan lebih selesa," tambah kenyataan itu.Dalam mesyuarat itu, Ismail Sabri berkata turut dibincangkan mengenai kos bahan binaan seperti besi dan keluli yang semakin meningkat serta penguasaan kartel dalam industri pembinaan.Katanya, Menteri Perumahan dan Kerajaan Tempatan serta Persatuan Pemaju Hartanah dan Perumahan Malaysia (Rehda) diarah supaya menangani perkara ini."Jika ia berpunca daripada permit import (AP), mesyuarat mencadangkan supaya ia dibuka kepada semua," katanya.


Pembukaan sempadan negara akan diumumkan selepas dibincangkan kabinet

BUTTERWORTH, 10 Februari- Keputusan mengenai pembukaan sempadan negara hanya akan diputuskan oleh Perdana Menteri, Datuk Seri Ismail Sabri Yaakob selepas dibentang dan dibincangkan dalam kabinet atau mesyuarat bersama Jawatankuasa Khas Pengurusan Pandemik COVID-19.  Menteri Kanan Pertahanan, Datuk Seri Hishammuddin Hussein berkata, Mesyuarat Menteri Kuartet COVID-19 sememangnya mengalu-alukan pengumuman Pengerusi Majlis Pemulihan Negara (MPN), Tan Sri Muhyiddin Yassin yang mengesyorkan kerajaan membuka sepenuhnya sempadan negara seawal 1 Mac ini.Namun jelasnya, tugas dan perbincangan Jawatankuasa Pemulihan Negara tidak boleh mempunyai mandat untuk membuat keputusan bagi pembukaan sempadan negara."Kita sudah maklumkan, bahawa saya terima apa yang dibangkitkan oleh jawatankuasa pemulihan kuartet dan telah membincangkannya. Kita akan bawa kepada kabinet atau jawatankuasa yang dipengerusikan oleh YAB Perdana Menteri untuk membuat keputusan muktamad," jelas Hishammuddin mengulas kenyataan seorang ahli parlimen yang mempersoalkan sama ada keputusan membuka semula sempadan dibuat oleh MPN atau kuartet menteri. Tambahnya, apa yang diumumkan Muhyiddin tempoh hari hanya untuk mengesyorkan sempadan boleh dibuka pada 1 Mac dan keputusan tidak boleh dibuat di peringkat kuartet.  Kerajaan mengambil maklum syor itu dan tidak timbul isu tiada komunikasi antara MPN dengan Menteri Kuartet COVID-19 berhubung pembukaan semula sempadan itu kerana individu yang sama menganggotai sidang tersebut.  Hishammuddin mengulas perkara itu pada Program Pengenalan Pesawat AW139 Tentera Udara Diraja Malaysia (TUDM) yang disewa di Pangkalan TUDM, di sini.


CUEPACS gesa kerajaan lihat semula tuntutan SSM

KOTA BHARU, 13 Februari- Kongres Kesatuan Pekerja Dalam Perkhidmatan Awam (CUEPACS) menggesa kerajaan melihat semula tuntutan mengenai Sistem Saraan Malaysia (SSM) yang dilihat sudah tidak relevan pada masa kini.  Menurut Presidennya, Datuk Adnan Mat, pendapatan penjawat awam masih lagi bawah garis kemiskinan dan masih jauh untuk mencapai sasaran menjadikan negara berpendapatan tinggi menjelang 2025 di bawah Rancangan Malaysia Ke-12 (RMK12). Perkara itu dilancarkan Perdana Menteri pada 27 November lalu untuk memastikan negara berpendapatan tinggi menjelang 2025 dengan pendapatan isi rumah RM10 ribu namun sistem saraan pada masa kini jauh terkebelakang.  "Kami mengharapkan Ketua Pengarah Perkhidmatan Awam yang baru dilantik ini dapat melihat semula semua cadangan dan pandangan CEUPACS bagi tujuan memastikan sistem saraan yang baharu dapat diwujudkan dengan meletak sasaran gaji minimum RM1,800 dan kenapa kami letak jumlah itu kerana sekurang-kurangnya dengan angka minimum ini dicampur dengan COLA dicampur dengan imbuhan tetap perumahan dicampur imbuhan tetap perumahan awam boleh mencapai RM2,450 maknanya telah melepasi pendapatan garis kemiskinan RM2,208," kata Adnan. Katanya, jika sistem saraan ini tidak diwujudkan, unjuran kenaikan gaji tahunan yang paling minimum adalah RM80 dan dalam tempoh tiga tahun kenaikan hanya bertambah RM240 dan masih di bawah garis kemiskinan amat sukar.  Beliau menyatakan perkara itu kepada pemberita pada sidang media Majlis Makan Malam Bersama Kepimpinan CEUPACS Kelantan di Pantai Cahaya Bulan, malam tadi.  Pada masa sama,pihaknya juga masih berharap agar kerajaan tetap menunaikan sebahagian daripada tuntutan yang disuarakan CEUPACS sebelum ini terutama kenaikan gaji berkuat kuasa 1 Julai 2018 lalu.  Selain itu, tuntutan lain adalah gaji tambahan kepada guru gred DG56 serta COLA (kadar B bantuan sara hidup) tambahan sebanyak RM50 sebulan bagi kumpulan pelaksana juga diperluas kepada penjawat awam Sabah dan Sarawak.  Beliau berkata, pihaknya tidak menaruh harapan terhadap tuntutan baharu iaitu sepanjang pandemik COVID-19 kerana membabitkan sentimen rakyat selain penjawat awam yang lebih terkesan.  Pihaknya berharap sekurang-kurangnya kerajaan melaksanakan beberapa perkara walaupun tidak kesemuanya namun ia sebagai tanda terima kasih dan tanda melunaskan janji pengumuman sebelum ini.


Op Bugil: Ugut sebar video bogel, polis tahan tujuh individu

JOHOR BAHRU, 10 Februari - Polis menahan tujuh individu dipercayai terlibat sindiket pemerasan video bogel melalui enam siri serbuan disekitar Pulau Pinang, Kuala Lumpur, Selangor dan Johor pada 16 Januari lalu.Modus operandi didalangi tiga lelaki dan seorang wanita tempatan, bersama dua wanita dan seorang lelaki warga Indonesia, masing-masing berumur 25 hingga 54 tahun.Ketua Polis Johor, Datuk Kamarul Zaman Mamat berkata, tangkapan dijalankan menerusi Op Bugil susulan menerima 367 aduan berkaitan kes tersebut.Menurutnya, mangsa diperdaya menerusi media sosial MiChat, WeChat dan aplikasi WhatsApp.

"Modus operandi sindiket adalah menghubungi mangsa melalui aplikasi media sosial dengan menyamar sebagai wanita yang hendak mencari kenalan," katanya di Ibu Pejabat Polis Kontinjen (IPK) Johor di sini, hari ini."Kemudian sindiket akan membuat panggilan video kepada mangsa dengan mempamerkan aksi lucah dengan memperdayakan mangsa untuk melakukan adegan lucah. "Pada masa yang sama sindiket akan merakam aksi tersebut tanpa disedari dan mengugut mangsa akan menyebarkan aksi yang dirakam."Mangsa diminta untuk membuat pembayaran sejumlah wang ke dalam akaun bank yang diberikan supaya video yang dirakam tidak ditular."Oleh kerana takut rakaman tersebut tersebar, maka mangsa akan membayar wang seperti diminta melalui nombor akaun yang diberikan," ujarnya lagi.Katanya, sebanyak 144 kertas siasatan telah dibuka melibatkan jumlah kerugian sebanyak RM485,013.00."Sehingga kini, 25 kes berjaya diselesaikan dan kami masih mengesan beberapa ahli sindiket," katanya.Oleh itu, orang ramai dinasihatkan menggunakan platform media sosial dengan bijak supaya tidak mudah terpedaya dengan tipu helah sindiket berkenaan.


Elak kecacatan, kematian daripada pembedahan meragukan

PUTRAJAYA, 10 Februari - Kementerian Kesihatan Malaysia (KKM) menasihatkan orang ramai agar lebih berhati-hati mendapatkan perkhidmatan perubatan estetik bagi mengelakkan komplikasi kesihatan, kecacatan serta kematian.Pengarah Bahagian Amalan KKM, Dr Mohd Azman Yacob berkata waspada sekiranya mendapatkan perkhidmatan (terutama prosedur-prosedur invasif) yang ditawarkan di rumah hotel, spa/salun kecantikan atau premis lain yang meragukan.Katanya, perkhidmatan hanya boleh dibuat oleh pengamal perubatan yang berdaftar di premis atau dilesenkan di bawah KKM."Hanya pengamal perubatan berdaftar yang telah ditauliahkan dengan Letter of Credentialing & Privileging of Aesthetic Medical Practice (LCP) sahaja yang dibenarkan untuk menjalankan prosedur-prosedur perubatan estetik," katanya melalui kenyataan di sini, hari ini.Menurutnya, ia termasuk perkhidmatan seperti pembedahan plastik:- Rhinoplasty (pembedahan hidung), Alarplasty (pembedahan cuping hidung), Liposuction (pembuangan lemak), Blepharoplasty (pembedahan kelopak mata) dan sebagainya), suntikan botox dan filler, laser, High Intensity Focused Ultrasound (HIFU) dan lain-lain lagi.

Tambahnya lagi, pengamal perubatan yang bertauliah LCP disenaraikan di dalam Daftar Kebangsaan (National Registry of Registered Medical Practitioner Practising Aesthetic Medical Practice) yang boleh dicapai melalui pautan https://www.moh.gov.my/index.php/pages/view/2118. "Semua pengamal perubatan berdaftar ini hanya dibenarkan memberi perkhidmatan perubatan estetik di premis yang berdaftar atau dilesenkan di bawah Akta Kemudahan dan Perkhidmatan Jagaan Kesihatan Swasta 1998 [Akta 586]".Beliau menasihati orang ramai agar menyemak terlebih dahulu senarai premis tersebut melalui pautan www.medicalprac.moh.gov.my."Prosedur-prosedur ini berpotensi menyebabkan komplikasi kesihatan, kecacatan serta kematian kepada pelanggan jika dikendalikan oleh individu yang tidak berkelayakan. Prosedur perubatan estetik juga mempunyai senarai kontraindikasi yang hanya boleh dikenalpasti oleh pengamal perubatan sahaja," tegasnya.Katanya, KKM akan terus memantau dan menjalankan aktiviti penguatkuasaan ke atas individu-individu yang melakukan kesalahan undang-undang dalam perkhidmatan kesihatan dengan kerjasama agensi-agensi kerajaan lain seperti Majlis Perubatan Malaysia, Polis Diraja Malaysia, Jabatan Imigresen, Kementerian Perdagangan Dalam Negeri dan Hal Ehwal Pengguna (KPDNHEP) dan sebagainya. "Sebarang aduan berkenaan perkhidmatan perubatan estetik boleh disalurkan kepada This email address is being protected from spambots. You need JavaScript enabled to view it. atau This email address is being protected from spambots. You need JavaScript enabled to view it.."


Penyiar dan pengendali stesen radio perlu tingkat kreativiti - Annuar Musa

KUALA LUMPUR, 13 Februari- Profesionalisme kewartawanan radio perlu dikekalkan bagi memastikan keyakinan pendengar terhadap mutu dan kredibiliti radio terus berperanan penting.Menteri Komunikasi dan Multimedia Tan Sri Annuar Musa berkata, sambutan Hari Radio Sedunia yang bertemakan 'Radio dan Keyakinan' turut diperincikan kepada tiga sub tema iaitu kebolehpercayaan dalam kewartawanan radio, kebolehpercayaan dan kebolehcapaian serta daya maju stesen radio.Annuar berkata, selain radio turut bersaing dengan kaedah penyebaran berita yang lain, medium berkenaan juga perlu mempunyai tahap kedayahidupan dan boleh dioperasikan sepanjang masa. "Walaupun teknologi pada masa kini mengalami perubahan, radio masih kekal mampan kerana selain penglihatan, sentuhan dan deria rasa, pancaindera pendengaran mempunyai peranan sangat penting sebagai medium komunikasi, katanya.Pada masa sama, katanya, penyiar dan pengendali stesen radio perlu meningkatkan kreativiti dalam penyampaian perkhidmatan kerana medium komunikasi itu mempunyai peranan besar dalam kemajuan negara bangsa.Katanya, tahap kebolehcapaian radio perlu terus digarap agar kekal relevan, disampaikan secara kreatif dengan penyampaian maklumat yang lebih efektif. "Kita ingin lihat kreativiti para penyiar bagaimana mengadunkan bahan berita dengan muzik serta ilmu-ilmu asas seperti ilmu agama dan ilmu formal di sekolah juga boleh disiapkan keupayaannya menggunakan suara dan teknologi radio.“Saya sangat berharap daya kreativiti para penyiar, pengendali stesen radio, penggiat dan pencinta komunikasi melalui radio agar sama-sama membangunkan perkhidmatan radio di Malaysia yang terbaik dan bermutu tinggi,” katanya ketika melancarkan sambutan Hari Radio Sedunia secara maya dalam program Selamat Pagi Malaysia yang disiarkan di TV1Sambutan Hari Radio Sedunia mula dianjurkan atas inisiatif Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) pada 2012 bagi mengiktiraf sumbangan dan peranan radio.


Annuar Musa ucap selamat Hari Pers Nasional kepada wartawan Indonesia

JAKARTA, 9 Februari - Menteri Komunikasi dan Multimedia Tan Sri Annuar Musa mengucapkan selamat Hari Pers Nasional (HPN) 2022, atau hari media kepada wartawan Indonesia di seluruh dunia yang disambut pada Rabu.Beliau berkata sambutan itu mengingatkan segenap lapisan warga di Indonesia, akan perit jerih perjuangan media menegakkan demokrasi dan membangunkan negara.“Tarikh 9 Feb hari kebanggaan seluruh wartawan Republik Indonesia yang gigih menyampaikan berita dan maklumat, buat masyarakat demi kemakmuran negara.“Syabas Persatuan Wartawan Indonesia (PWI) dan saya yakin akan terus perbaharui tekad dan semangat untuk terus mengelola kebebasan media dengan sebaiknya secara adil, profesional dan bertanggungjawab,” katanya menerusi satu kenyataan.Annuar menyertai sambutan meriah kemuncak HPN di Kendari, Sulawesi Tenggara secara maya, yang turut disertai Presiden Indonesia Joko Widodo.Beliau merupakan satu-satunya pemimpin negara luar yang diundang, diiring Kuasa Usaha Kedutaan Malaysia di Indonesia Adlan Mohd Shaffieq dan Timbalan Ketua Setiausaha Komunikasi Strategi dan Industri Kreatif Kementerian Komunikasi Dan Multimedia (KKMM) Mastura Ahmad Mustafa.Lain-lain termasuk Pengerusi Pertubuhan Berita Nasional Malaysia (Bernama) Senator Datuk Ras Adiba Radzi, Presiden Ikatan Setiakawan Wartawan Malaysia-Indonesia (ISWAMI Malaysia) Datuk Mokhtar Hussain, Timbalan Ketua Pengarang (Perniagaan dan Kewangan) Bernama Roslan Ariffin dan Pengerusi Suruhanjaya Komunikasi dan Multimedia (SKMM) Dr Fadhlullah Suhami Abdul Malek.Adlan Mohd Shaffieq mewakili warga kedutaan dalam ucapan merakamkan setinggi-tinggi tahniah kepada seluruh wartawan atas sambutan HPN dan usaha gigih melaporkan situasi semasa.Beliau berkata wartawan akan terus menjadi jambatan perhubungan di antara rakyat dan kerajaan, agar terus berjalan dengan lancar.Sementara itu Ras Adiba berharap wartawan-wartawan di Indonesia terus bersemangat untuk menyampaikan informasi yang bernas.“Bersama-sama kita membangun dengan arus teknologi yang sedang berlaku di seluruh dunia,” katanya.HPN merupakan perayaan kedua terbesar di Indonesia selepas Hari Raya Aidilfitri, dan secara tradisinya diadakan secara bergilir setiap tahun di kota-kota berlainan di Indonesia.Sambutan itu dihadiri duta-duta besar, tokoh-tokoh korporat, wartawan-wartawan tempatan dan beberapa wakil ISWAMI Malaysia diketuai Penasihat Datuk Zakaria Abdul Wahab, dengan penerapan prosedur operasi standard yang ketat.Terdapat 40 aktiviti dianjurkan tahun ini termasuk konvensyen media massa pada 7 dan 8 Feb serta seminar pelancongan, tenaga dan perlombongan, kewangan dan fiskal dan bengkel kewartawanan. - BERNAMA